text:
Gobièrnu di Reino ta mina Demokrasia di Kòrsou Ta bolbe tacha nos outonomia
Written by Khalil Guribaldi on 2 March, 2021
Willemstad – Partido Nashonal di Pueblo a konstatá ku Gabinete Rhuggenaath mes a aserká
Gobièrnu di Reino pa mina nos demokrasia. Esaki ta demostrá falta di kapasidat pa resolvé un
konflikto interno. Ku esaki ta bolbe kita for di nos outonomia dor ku nos mes no sa kon pa
resolvé un impase ku a surgi. Partido Nashonal di Pueblo ta kondená e petishon na Ulanda
hasi pa e intervenshon pa medio di un medida di alto supervishon dor di Gobièrnu di Reino.
Ta di lamentá ku hopi di nos no sa kon apresiá i balorá e lucha ku a ser hiba pa nos
emansipashon. Ku atkisishon di e derecho di outodeterminashon, nos mes a tuma riba nos e
obligashon pa nos por goberná nos pais di forma responsabel i outónomo. Dr. Moises Frumencio
Da Costa Gomez a trese bon kla dilanti ku ainda tin hopi trabou di desaroyo i emansipashon pa
hasi. Partido Nashonal di Pueblo, ku hopi disgustu, tin ku konstatá ku e aktual gobièrnu ta
entregando nos outonomia bek na pais madre pa falta di nan kapasidat.
Falta di kumplimentu di trabou dor di miembronan di oposishon.
Promé ku e impase aktual a surgi, ya tabata nòrmal pa vários miembro di Parlamento pa no
aparesé na trabou. Esaki ta un hopi mal ehèmpel ku ta ser duná na un trahadó komun i koriente,
sigur pa e montante ku ta paga parlamentarionan. Di otro un banda, sin ku ke papia esaki bon,
por tin sierto komprenshon pa e posishon tumá pa e parlamentarionan den e situashon aktual.
No por ta asina tampoko ku niun reunion ku oposishon yama no ta ser yamá o pone riba agènda,
miéntras ta spera ku nan lo tin ku kumpli ku partisipashon na reunion ku ta na interes di
koalishon so.
Koalishon mes tambe a faya.
Na final di e periodo di sinta di e aktual parlamentarionan, diferente kambionan a tuma lugá. En
bes di siña kon pa evitá un impase, koalishon ta sigui hasi mesun fayonan ku el a hasi den
pasado. Anto riba esaki ta provoká oposishon i yama nan afó. Pues e resultado ta bira opvio.
Intervenshon di Gobièrnu di Reino ta mina demokrasia
Opviamente Gabinete Rhugenaath no a sa di balorá nos outonomia i un biaha mas ta saka man i
pidi pais madre pa intervenshon pa por yega na un solushon. Pais madre na su turno ta haña un
otro oportunidat, riba nos mes petishon, pa bolbe tacha nos outonomia, pasó aparentemente
nos mes atrobe no por. Na momentu ku no a sobra mas instrumento na fabor di oposishon,
koalishon tambe ta konstatá mesun kos i yega na un solushon kolonial dor di saka man i pidi.
Partido Nashonal di Pueblo ta kondena e forma di proseder aki di e aktual gobièrnu.
KvK nr. 121234 ● MCB kuenta nr. 69837007 ● Facebook: Partido Nashonal di Pueblo ● [email protected] 2
A yega tempu pa partidonan madurá ku si sa kon duna balor real na nos outonomia tuma mando
i rienda di nos pais. Representantenan di partido PAR, tantu den gobièrnu komo den parlamento
mester siña kon pa solushoná nos problemanan “zelfstandig” i no ignorá o keda sin duna balor
na koleganan parlamentario den oposishon, pa despues kore bai bati na porta di Ulanda.
Artíkulo 43 di nos Statüt no a ser krea pa esaki. Ku e forma di proseder aki, e aktual gobièrnu a
trese otro página pretu den nos historia ku aplikashon di e medida di alto supervishon.
Klaramente, gobièrnu di Reino a mina nos demokrasia ku e intervenshon bergonsoso aki sin ku
tabata na nodi.
Ki dia Kòrsou ta madurá?
Ruthmilda Larmonie-Cecilia
lider Partido Nashonal di Pueblo


c: text/html

text:
Informashon importante:Motosiklista sea alerta i laga kontrolá number di VIN di bo bròmer!
Written by Admin on 4 June, 2019
Willemstad – Minister Zita Jesus-Leito huntu ku Servisio di Tráfiko i Transporte, “Keuringslokaal” ta informá tur motosiklista i/òf doño di bròmer pa laga kontrolá i verifiká ku number di VIN di e bròmer ta original di fábrika. Esaki ta konta pa bròmer nan ku a wòrdu registrá i ku a yega di kùr kaba, tambe pa tur persona ku lo tin ku registrá nan bròmer den futuro na ofisina di “keuringslokaal”. “Keuringslokaal” ta informá tambe kambio di dia den siman, pa kùr bròmer.
Aktualmente ‘keuringslokaal’ ta duna tur doño di bròmer fecha pa kùr nan bròmer riba djaweps so! Entrante 12 di yüli tin un kambio den entrega di fecha pa kùr. Esaki ta enserá ku “Keuringslokaal” ta duna fecha pa kùr bròmer tur dia den siman, bou di e orarionan di kustumber.
“Keuringslokaal” ta hasi e petishon pa for di awor te ku 12 di yüli 2019, tur doño di bròmer laga kontrolá ku e number di VIN di e bròmer ta original di fábrika. Kòntròl di e number di VIN ta posibel, na warda di polis na Rio Canario, esaki por tuma lugá riba tur djarason entre 9or di mainta pa 12or di mèrdia.
Despues di 12 yüli tur bròmer ku tin un number di VIN ku NO ta original di fábrika, no por kùr! Minister Jesus-Leito huntu ku Ministerio di Tráfiko, Transporte i Planifikashon Urbano ta konsehá tur motosiklista i/òf doño di bròmer pa ser alerta i laga kontrolá number di VIN di e bròmer!

robotstxt: allowed

filter: keep


text:
“World Kidney Day”- Dia Mundial di riñonFundacion Kidneys297 ta conscientisa comunidad riba importancia di riñon
ORANJESTAD, Aruba – 24 di Februari 2014: Fundacion Kidneys297 ta e fundacion na Aruba cu tin como meta conscientisa nos comunidad tocante e factornan di riesgo cu lo por conduci na problema di riñon y promove deteccion tempran di e condicion aki. Tur aña riba e di dos diahuebs di Maart ta wordo celebra Dia Mundial di Riñon. E dia aki ta enfoca pa crea conscientisacion tocante e importancia di cuido di nos riñon pa cu nos salud en general.
Pa e motibo aki Kidneys297 tambe kier pone enfasis riba Dia Mundial di Riñon y kier haci esaki door di comparti informacion importante tocante e organo aki cu ta nos riñon.
Importancia di riñon Casi tur ser humano ta nace cu 2 riñon saludabel. Cada riñon tin e grandura di un mokete y ta situa bou di e ribchinan, uno cada banda di e weso di lomba. Un funcion importante di e riñon ta pa saca sushi di e curpa humano. Esaki ta sosode via di orina.
Malesa di riñon ta conoci como “e asesino silencioso” ya cu mayoria persona no ta experiencia sintomanan te ora cu ya e dañonan a ser haci na nan riñon caba. Malesa di riñon ta un di e condicionnan menos comenta na Aruba. Esaki ta e motibo pakico conscientisacion riba e condicion aki ta di suma importancia.
Con bo sa si bo ta core risico? Presion halto y diabetes ta e causanan mas comun di problema di riñon, pues bo tin risico di sufri di problema di riñon si den bo famia tin personanan cu ta sufri di e condicion aki.
Pa evita malesa di Riñon Fundacion Kidneys297 ta conseha comunidad pa: Haci un saminacion regularmente na bo dokter di cas; Controla e cantidad di salo cu bo ta tuma; Bebe 2L di awa diariamente; Haci ehercicio frecuentemente; Educa bo mes tocante malesanan hereditario manera presion halto, diabetes y problema di riñon.
Buki y caminata Den cuadro di Dia Mundial di Riñon Kidneys297 lo bay tin un buki informativo na benta. Esaki lo ta obtenibel na libreria De Wit & Van Dorp pa un suma di 10 florin. Den e buki aki tin informacion tocante entre otro problema di riñon, dialisis y hopi mas.
Banda di esaki Kidneys297 lo ta organisando un caminata cu lo tuma luga diadomingo 8 di Juni 2014 riba e ruta di Fishermans Hut (5km) cuminsando for di 5.30 pm. Carchi lo ta na balor di 5 florin.
Keda pendiente mirando cu den transcurso di e lunanan aki Kidneys297 lo bay ta informando mas tocante e caminata di conscientisacion aki.


text:
Den e kolumnanan anterior mi a papia di e interesnan, derechonanibenefisionanku e trahadó porhañasi e ta afiiána un sindikato. Naturalmentemester ta kla pa nos tur,kubanda di e benefisionanakitantu e trahadó komo e dunadó di trabou tin debernan pa lei itambedebernanku ta normal den e tráfiko entre hendekuhende. Ta rekonosiendo e paketeaki, estarealisá e interesnan, e derechonan di unbandaina e otro un banda e debernan di tantu trahadó komodunadó di trabou, ta krea e ambiente di trabouharmoniosoiku ta stimulá e produktividatnatrabou. E ambienteaki ta positivotambe pa porhalsa e kalidat di produkshon, perotambe ta krea e posibilidat pa desaroyo personal di e trahadó.
Seguridatisalú di e trahadó.
E meta den tur sirkumstansia di trabou, sea ta trabouatministrativo den ofisina, sea ta den produkshon den industria, sea ta parádilantiklas, sea ta tras di un mikrófonó o kámara di filma òf den kuido of kualkierotroprofeshon, ta pa proteháseguridatisalú di e trahadó. Dunadónan di trabou tin e responsabilidatgrandi den esaki. Nan mesterhasiesfuersokontinuo pa mehorá e sirkumstansianannaboka di trabou. E mesterdunasutrahadónansufisiente (in)formashonribatereno di seguridatimester tin regularmentekonsultaentre e trahadó i e supervisor kaminda e tema ta seguridat. Unpuntoimportante ta kutantu e trahadó komo e dunadó di trabou ta karga un responsabilidatora ta trata di seguridat den un kompania. Ata algunobligashon di e trahadó
Obligashonnan di e trahadó
Trahadónantambemesterhasiesfuerso pa nan propioseguridatiesun di nan kompañero(a)nan di. Puesnantambe tin un papel di hunga den e kompaniaribatereno di seguridatisalú. Ata algunobligashonnanimportantenakua e trahadó mestertenesumesnadje.
- Trahadónanmestertrahasigur. Esaki kier men ku nan no mester forma peligerribaflur di trabou. Nan mestertenenanmesna e reglanan di seguridati no mestervioláesakinan pa kaba e trabou mas lihé.
- Artefaktonan di protekshon personal mesterserusásinan ta preskribí. E dunadó di trabou ta obligá di buska e artefaktonan di protekshon personal aki.Si e trahadó mester di unaparato pa protehásuoido e dunadó di trabou ta obligá pa buskaesaki. Ta deber di e trahadó pa usa e artefaktonan di protekshon personal korektamenteimantené nan tambe den un bon estado.
- Pa usa e artefaktonanaki, e trahadó mesterrisibí e informashonkorekto. Ta p’eseiaktivamente e trahadó mesterpartisipánanenkuentronan di informashoniinstrukshonorganisá pa e dunadó di trabou.
- Trahadónanmesterusahèrnèntnan, mashinnaniotroartefaktonankonforme e reglanan di seguridatpreskribi.
- Trahadónanmestermèldumesorasituashonan di inseguridatnatrabou. Esaki ta unobligashoniresponsabilidat. Trahadónanpuestambe tin e deber di vigilá pa seguridatnaboka di trabou. Nan ta wowoiorea di e dunadó di trabouribaflur di trabou. Nan ta responsabel pa nanpropioseguridatperotambe pa nan koleganan di trabouibishitantenan. Si nan por nan taremediá esituashoninsigurpero semper nan mestermèldu e situashonsi.
- Trahadónanmesterkoperákuinvestigashonnankugobièrnu kier hasirelashonákuseguridatisalúdor di inspekshon di departamentu di labor. Hopi biaha e investigashonaki ta tumalugásiundesgrasiaserio a tumalugánaboka di trabou. Semper abo komo trahadó siboseryamákomotestigudunakontestananhonesto pa asinapordeterminá e kousa di e desgrasia.
Na mi opinion ainda no ta eksistí un lei spesífiko pa atendékusirkumstansianan di trabouakinaBoneiru pa loke ta trataseguridatisalúribatrabou. Na Ulandaesaki ta reglá den e asinayamáARBOwet.
Misaku den DiálogoSentral a kuminsáatendéku e lei aki pa waktenaunda e ta bai ta aplikabelnaislanan BES. Komosindikato, sin e lei akieksistente ta rekomendbel pa den negosashonnan di CAO semper inkuíunkapitúloku ta atendékuseguridatisalú di trahadó naboka di trabou. Ta nainteres di e trahadó,perotambenainteres di gobièrnuidunadó di traboupa implementá un bon maneho pa loke ta sirkumstansiananlaboral, entekuaseguridatisalú. E ta evitágastunan, e ta evitádolóitristesa den famia, e ta evitákuun trahadó pa semper porkedadeshabilitá pa ehersésutrabou. Apesarku no tin lei, noshuntuportrahakonsiente pa tin unambientesigurisalúnaboka di trabou.
Den kuadro di e obligashonnanrelahonákuseguridatisalúnospor pone e siguientepuntonanbou di atenshon.
- No okashonápeliger.
- Usa e artefaktonan di protekshon personal nae manerakorekto.
- Partisipáaktivamentena e enkuentronan di informashoniinstrukshon.
- Usamashinnan, hèrmèntnaniotroartefakto semper na e manerakorektoimantené nan den unbon estado.
- Mèldu semper situashonnaninseguriinsaludabelnaboka di trabou.
- Koperákuinvestigashonnan den kaso di desgrasia.


text:
DEN HAAG – Ta na direktivanan di skol na Boneiru pa disidí kon nan ke ehekutá nan instrukshon di idioma. Esaki sekretario di estado Sander Dekker (Enseñansa) awe ta skibi na Tweede Kamer.
Anteriormente a sali for di e reportahe di e gruponan di eksperto hulandes i papiamentu ku e gruponan pa un gran parti no ta di akuerdo. E gruponan di eksperto tin un diferensha di opinion den kua idioma e alumnonan mester siña lesa i skibi i e pregunta kon mester parti e oferta di idioma entre hulandes i papiamentu.
PvdA ta desapuntá ku e gruponan di eksperto no a yega na un konklushon konhunto. “Pa e miembronan di e frakshon aki ta inaseptabel ku despues di tantu tempu ku a invertí, esfuersonan i investigashonnan na final no ta sosodé nada òf masha poko. E importansia di e siñamentu di idioma hulandes pa habitantenan di Boneiru ta muchu importante pa no bini mas lihé posibel ku mehorashonnan di enseñansa.
E partido di gobernashon ke sa di e sekretario di estado kiko lo ta e konsekuensianan pa futuro di enseñansa di idioma. Dekker: “E kuadro general legal ta kla: hulandes ta e idioma di instrukshon den enseñansa sekundario i hulandes i papiamentu ta e idiomanan di instrukshon den enseñansa primario. Kon ehekutá e maneho di idioma den skol den e kuadro aki ta prinsipalmente e responsabilidat di e direktivanan di skol.”
Rekomendashonnan
E gruponan di eksperto no opstante e diferensia di opinion entre nan, a duna rekomendashon si pa ehekutá nan maneho di idioma di skol. Tantu Dekker komo Nederlandse Taalunie, ku anteriormente a duna un rekomendashon kaba, ta haña ku e rapòrt di e gruponan di eksperto ta duna sufisiente sosten p’esaki.
Dekker: Esaki ke men ku ta na e direktivanan di skol pa, a base di e kontenido di e konseho di Taalunie i e loke ku e gruponan di eksperto a deskubrí, skohe ora ta trata di asuntu manera e partishon eksakto di e tempu di instrukshon pa tur dos idioma i e idioma di alfabetisashon.
Outor Pieter Hofmann


text:
Diadomingo marduga autoridad a keda informa cu tin un tiro a cay y tin hende benta abou na sanger, a despacha varios unidad policial debi cu sa cu e situacion riba e tanki den fin di siman ta for di man. A cera e caminda pa bay e tanki y cuminsa controla tur auto y tuma dato.
Un patruya a bay riba e tanki topa cu e homber benta abou na sanger, a busca den bisindario si ta topa cu huls pero nada. Segun un persona a scucha tiro mientras otronan ta menciona ta un pelea formal a tuma luga. Ambulancenan a presenta debi cu prome instante a papia cu e situacion ta for di man pero no tabata e caso. Paramediconan a brinda asistencia y transporta e victima pa hospital.


text:
Titus porfin a gana su promé wega den e kampionato nobo di vòlibòl. E tim ayera, djarason 5 di dezèmber 2018, a superá e aktual supkampion di Kòrsou Xaverianen ku skor di 3-2. Den e otro enkuentro di mesun klase superior maskulino Watakeli a sigui su racha viktorioso ganando di Stakamahakchi den tres sèt.
E kampionato organisá pa Federashon Vòlibòl di Kòrsou (Fevoko) a sigui ayera djarason ku e último dos weganan di promé buelta den klase superior maskulino. E kompetensia dediká na Dito Ravenstein ta tuma lugá den sala Errol Rooi di Sentro Deportivo Kòrsou (SDK) na Brievengat.
Titus ku a promové pa klase superior e aña’ki, ayera porfin a haña number di kas sorprendiendo Xaverianen. Despues di a pèrdè e promé sèt ku skor di 25-17, e tim debutante a empatá i despues bai dilanti (2-0) ganando e di dos i di tres sèt ku respektivamente 25-22 i 25-23.
Xaverianen ku ta aktual supkampion a rekuperá den di kuater sèt ganando esaki ku skor di 25-14. Ku e wega empatá 2-2 a pasa pa hunga e di sinku sèt ku Titus despues di un lucha tenás a gana ku 15-13 i asina selebrá su promé triunfo dje kampionato den divishon máksimo.
Den e otro wega den klase superior maskulino Waakeli a sigui gana. E tim a superá Stakamahakchi ku skor di 3-0. E parsialnan ta 25-17, 25-22 i 25-19.
E kampionato ta sigui djadumingu awor den sala Errol Rooi di SDK.


text: KRALENDIJK — Awe mainta por a tuma nota ku a kuminsá ku preparashon pa ponementu di lus relashoná ku temporada di Pasku. Kisas ta parse trempan òf tin hende ta bisa, Pasku di nasementu di niño Hesus ta leu. Importante ta pa prepará for di trempan pasobra e dianan ta pasa rápido. Manera hopi ta bisa luna di novèmber i luna di desèmber tin otro velosidat kompará ku otro lunanan di aña. E ta un bisá ku no ta realidat, sinembargo e dianan di e lunanan ariba menshoná, ta pasa komo si fuera nan ta diferente for di otro lunanan di un aña. Riba potrèt esnan ku tabata baha kos for di trùk i pone riba rotònde di Sùrnan di Roosendaal dilanti di parokia San Bernardo.


text:
Barranquilla2018News
Mack ta domina na Barranquilla
Medaya ta sigur pa Aruba den e deporte di Sailing
Mack van den Eerenbeemt ta dominando e deporte di sailing por completo aki na Weganan CAC Barranquilla 2018. Faltando solamente 2 careda mas pa bay den e disciplina di RS-X. Pa cual nos tin un medaya sigur den e deporte aki. E atleta Arubano lo mester subi awa diaranson competi den e dos careda cu ta falta p’asina ricibi medaya cu por cuminsa bisa ta di oro.
Despues 4 dia di competencia y 10 race, e atleta Mack van den Eerenbeemt ya a laga su nomber graba den e awanan di e ciudad Colombiano. Mack a sa na gana 9 race mientras 1 race e la sali na di 2 lugar. E condicion di tempo cu hopi biento ta na fabor di Mack, awe den ora nan di merdia e tempo a cambia poco pero no a hasi mucho diferencia mirando cu ya e di dos careda tabata terminando. Diaranson mainta Mack lo mira accion un biaha mas y historia por wordo scirbi pa Aruba den e disciplina di RS-X aki na Weganan Centroamericano y del Caribe Barranquilla 2018.


text:
WILLEMSTAD – E akshon di studiantenan i personal di e instituto di enseñansa profeshional no a yuda: gobièrnu a keda para riba e desishon ku ministerraad a tuma anteriormente, esta ku ta sera Fundashon pa Edukashon i Formashon di Fishi i Kapasitashon (Feffik) na ougùstùs.
E instituto mester di 1,2 mion. Pero Feffik no ta viabel segun gobièrnu i nan a disidí di para e supsidio.
Studiantenan manera Cristian Reyes ta rabiá, Segun e ‘mandatarionan no tin niun klase di interes den hubentut di Kòrsou’. Studiante Shaidrilon Mutueel ta sinti ku ‘gobièrnu ta preferá hinka e plaka den un prizòn nobo en bes di Feffik’. “Pasó gobièrnu mes lo ta premirá ku e studiantenan despues ku Feffik sera su portanan, lo bai resultá den e prizòn den kua nan a inbertí e 100 mion.”
studiante Cristian Reyes
E èks direktor di Feffik, Altagracia Bryson, tambe a sostené e akshonnan pasó el a sali na interes dje hóbennan studiante, asina e ta bisa.
èks direktor di Feffik, Altagracia Bryson
Bryson ta kere firmemente ku no por sera Feffik. El a enfatisá ku e no ta kai bou dje sistema regular di enseñansa, pasó e ta un instituto pa formashon di segundo oportunidat. “Ta kita tur oportunidat for di un hóben ku a kai for di e sistema di enseñansa regular, pa por sigui un òf otro formashon di manera ku den futuro e por gana su pan di kada dia. Si sera Feffik, anto gobièrnu mes ta kreando mas drop-out i hóbennan kriminal.”
Gobièrnu a reuní ku sindikatonan Sitek i ABVO unda a mustra ku ta bai traha riba un trayekto nobo pa garantisá enseñansa di fishi sekundario den segundo oportunidat.
minister di enseñansa Marilyn Alcalá-Wallé
Pa loke ta e studiantenan, e minister a bisa ku e perspektiva di studiantenan ta garantisá. Dje aktual studiantenan di SBO na Feffik, 157 alumno di SBO ta finalisá na yüni 2018, 97 lo bai kore stazje i finalisá aña 2018-2019. Pa loke ta trata studiante den área di enseñansa profeshonal di fishi na Feffik, di 156 alumno di fishi, 113 lo finalisá nan estudio na yüni 2018. Ta sobra 44 alumno ku ta bai kore stazje bou di guia kompetente. Miéntras pa loke ta inskripshonnan nobo pa aña 2018-2019, tur inskripshon nobo, lo kana via e Komishon Sentral ku ta garantisá ku tur studiante lo haña e skol, guia i atenshon korespondiente, segun e minister.
Sindikatonan no ta kontentu
E sindikatonan despues di e reunion ku minister Alcala-Wallé a mustra di no ta kontentu.
Lio Plantijn di sindikato Sitek
E sindikatonan a kere ku mirando e desaprobashon ku tin den komunidat pa ku siere di Feffik, ku gobièrnu lo a drai bèk e desishon. Sindikatonan ta haña ku e desishon ta unu deskabeyá i ku mester tuma mas tempu pa por bin ku e kambionan nesesario na Feffik. Mirando ku gobièrnu ta keda para riba e desishon tumá, e sindikatonan lo bai reuní ku nan miembronan i no ta deskartá e posibilidat ku por bin ku mas akshon.


text:
Tokante Testigunan di Yehova
Bo ta mira nos ta prediká tur kaminda. Kisas bo a yega di lesa tokante nos den notisia òf a tende algu di nos for di otro hende. Pero di bèrdat bo konosé Testigunan di Yehova?
Wak tambe: Kiko Testigunan di Yehova Ta Kere Aden?
Kreensia i Aktividat
Pregunta Ku Hopi Hende Sa Hasi Tokante Testigunan di Yehova
Haña kontesta konkreto pa pregunta ku hende sa hasi.
Eksperensia
Wak e eksperensianan di Testigunan di Yehova segun ku nan ta hasi nan esfuerso pa laga Beibel guia nan manera di pensa, di papia i nan manera di komportá nan mes.
Aktividat di Testigunan di Yehova
Nos ta biba den mas ku 230 pais rònt mundu i ta bini di tur rasa i kultura. Kisas bo ta na altura kaba di nos trabou di prediká, pero nos ta yuda nos komunidat den otro manera importante tambe.
Testigunan di Yehova Rònt Mundu
Haña sa mas di nos hermandat internashonal.
Kurso di Beibel Grátis
Dikon Analisá Loke Beibel Ta Bisa?
Beibel ta duna kontesta pa e preguntanan importante di bida na miónes di hende rònt mundu. Abo ke ta un di nan?
Kon un Kurso di Beibel Ta Bai?
Rònt mundu, Testigunan di Yehova ta konosí pa e kursonan di Beibel grátis ku nan ta ofresé hende. Wak kon nan ta hasié.
Pidi pa un bishita di un Testigu di Yehova
Papia tokante un tópiko bíbliko ku Testigunan di Yehova òf kuminsá un estudio di Beibel grátis.
Reunion i Evento
Kiko Ta Sosodé na un Salòn di Reino?
Bini paden i wak pa bo mes.
Reunion di Kongregashon di Testigunan di Yehova
Haña sa unda i kon nos ta adorá Dios. Tur hende ta bon biní i no ta pasa kolèkt.
Konmemorashon di e Morto di Hesus
Tur aña miónes di hende ta bini huntu pa konmemorá e morto di Hesus. Bo ta invitá pa bin tende kiko e evento importante akí por nifiká pa bo.
Sukursal
Tuma Kontakto ku Testigunan di Yehova
Informashon di kontakto di nos sukursalnan rònt mundu.
Informashon di Ofisina i Tour
Haña un sukursal serka di bo. Haña sa ki tour ta disponibel.
Kon e Obra di Testigunan di Yehova Ta Ser Finansiá?
Haña sa kon e trabou di prediká rònt mundu por sigui krese sin ku nos ta pasa kolèkt òf pidi diesmo.
Ken Awe Ta Hasi e Boluntat di Yehova?
Bo ta haña Testigunan di Yehova rònt mundu. Nos ta bini di tur rasa, kultura i grupo étniko. Kiko ta uni nos?
Informashon General—Rònt mundu
-
240—Pais kaminda tin Testigunan di Yehova
-
8.695.808—Testigu di Yehova
-
7.705.765—Kurso di Beibel grátis ku nan ta dirigí
-
17.844.773—Asistensia na e Konmemorashon anual di e morto di Kristu
-
120.387—Kongregashon


text:
Sra Rasmijn vocero suplente di cuerpo policial a duna e siguiente relato :
Di dos morto den tafico :
“Awe diasabra madruga pa mas o menos 4:20 jamada ta drenta na central di polis cu na altura di cas savaneta 314 un auto bayendo direcion ariba a bolter y pega candela. Na jegada di e patrouille di polis ta bin topa cu e auto yaris A – 62967 color blauw cla y cu tabata na candela . Ta pidi pa brandweer di biaha y ambulance.
E pasahero a logra sali foi di e auto pero e chauffeur si no a logra sali.
Pa 5:30 dr Texier ta constata morto di Jonathan Joel DIRKSZ ., naci na Aruba 13 -2-93 .
Departamento di trafico , polis technico y slachtoffer hulp a presenta na e sitio di e susedido . Departamento di trafico tin e cas bao investigacion . E pasahero ta for di peliger.
Cuerpo Policial ta manda palabra di condolencia pa famia di e fayecido”.


text:
ORANJESTAD – Mientras cu nan tabata dos accion separa, circumstancia di tempo a pone cu e grupo di piscador contra regulacion di spearfishing y esun di abuso contra mucha (#TaBasta), a yega Parlamento y Bestuurskantoor pareu diabierna atardi. Pareu aunke uno tabata estilo ‘drive by’ y e otro na pia. E grupo cu ta protesta e regulacion riba spearfishing a bay Parlamento prome pa entrega nan manifiesto, mientras cu e grupo di #TaBasta a para dilanti di Bestuurskantoor pa entre nan manifiesto eynan. Presidente di Parlamento Ady Thijsen a tuma e manifiesto pa Parlamento, mientras cu minister di Asuntonan Social Glenbert Croes y di Husticia Andin Bikker a ricibi e manifiesto pa Gobierno.
ORANJESTAD – E investigacion riba e morto di e homber DJ Venezolano na Aruba ta tumando lugar. Asina minister di husticia Rocco Tjon a informa diasabra pa medio di un comunicado. E mandatario ta bisa mes momento si cu sinembargo, na e momentonan aki no por divulga ningun informacion pa asina no stroba e proceso hudicial.Na mesun momento, e mandatario ta pidi cooperacion di comunidad pa no stroba e proceso hudicial y tambe ta pidi cooperacion di cualkier persona cu por tin informacion valioso y cu por yuda resolve e caso pa porfabor tuma contacto cu e “Tip Line” di KPA na 11141 y lo percura pa esaki keda completamente anonimo.
ORANJESTAD - Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un 'Positivity rate' bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan relaciona cu COVID-19 ta 171. Datos ta ilustra casonan nobo di COVID cu un average semanal di 13 caso pa dia y un averahe di 'positivity rate' semanal di 8% pa dia.
ORANJESTAD - Un fundacion cu curason ta consisti di trahado cu tin pasion pa nan trabou. Trahado cu ta yena cu energia y ta inspira otro. Cu ta dedica na nan trabou y e clientenan. Awe e fundacion kier presenta 3 persona cu pasion pa nan trabou y cu amplio experiencia, cu kier comparti kico e trabou ta significa pa nan, pa e calidad di cuido di e cliente y con comunidad di Aruba por aporta.
BOGOTA – E aeroliña Colombiano di costo abou Viva Air, cu ta parti di Grupo Viva, a haci peticion pa cuminsa bula for di Colombia pa Aruba. E aeroliña ta uno relativamente hoben cu a wordo funda na 2008 y a inicia operacion na mei di 2012. Ora cu Noticiacla a acerca Jo Ann Arends, Air Service Development Manager na aeropuerto di Aruba, esaki a confirma cu enberdad e aeroliña a haci e peticion pa e ruta, pero no tin confirmacion ainda. “Nos tabatin comunicacion hopi di cerca cu e aeroliña desde 2018”, sra Arends a sigui bisa. Dentro di e proximo dos siman nan lo reuni cu otro atrobe. Mientras cu e no por a confirma for di cua ciudad e aeroliña tin intencion di cuminsa bula pa Aruba, e portal aki a compronde cu nan base ta na Medellin.
ORANJESTAD - Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 8%. E cantidad di casonan activo di COVID-19 pa awe ta 156 y cantidad di fayecidonan relaciona cu COVID-19 a aumenta na 171. Forsa na famia di e fayecido. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.
ORANJESTAD – Crisis Team y SMAC a aproba pa e prome fiesta bailable tuma lugar despues di un aña y mei debi na e pandemia y ta tuma lugar dia 13 di november proximo. Ta trata di un fiesta den ballroom pa 250 pareha cu mester ta sea vacuna of por a presenta un test negativo di covid19 na entrada. Manera ta conoci, pa mas di un aña y mei a prohibi tur fiesta bailabel debi na e pandemia y no tabatin oportunidad mas pa balia. Como tal awor a dicidi pa haci un fiesta di prueba, cu bista riba carnaval, completo cu banda live y manera e nomber ta bisa, por balia. E portal aki a compronde cu esaki ta den tono carnavalesco, mirando e cercania di e fecha di 11-11, cu ta e inicio di e temporada di Carnaval. Di otro banda, a compronde cu mirando cu no a tene actividad carnavalesco e aña aki pero si a haci apertura di carnaval aña pasa, e apertura ey ainda ta vigente.


text:
Kasi 15 aña pasá Heineken a sera Amstel na Kòrsou. Amstel semper a gosa di protekshon, pero bo tabata sa ku Amstel durante un periodo a paga su trahadónan solamente 2/3 parti di suèldu mínimo fihá pa lei pa asina maksimalisá su ganashi komo monopolio?
E kompania Hulandes Amstel Brouwerij na 1958 ta lanta Antilliaanse Brouwerij (“Amstel”) na Kòrsou eksihiendo protekshon i tax holiday promé e kuminsá operashon. Amstel, aparentemente no kontentu ku su ganashinan i dividènd anual di 10, 15 i 18%, riba 3 febrüari 1972 ta aserká Gobièrnu pa -banda di tur protekshon i monopolio ku ya e tabatin- un protekshon adishonal: pèrmit p’e paga su trahadónan 2/3 parti solamente di salario mínimo vigente pa luna (Naf 259.80 enbes di Naf 346.40). Ku sosten sindikal e petishon ta keda onrá i ankrá den lei (P.B. 1972 No. 196). Kurioso ta ku ta sektor privá (Mensing Trading & Co.) so ta protestá.
Hustifikashon di e lei tabata: “garantisá eksistensia di Amstel”. Lo bo pensa ku e monopolista di serbes tabata den problema rònt di aña 1972. Pero, apenas 9 dia promé ku Amstel pidi redukshon di sueldo mínimo, e ta anunsiá un ganashi di Naf 179,000 pa 1971*. Na 1969 e tabata Naf 202,452 i na 1970, Naf 203,478.
Amstel i mayoria di industrianan lokal protehá semper a bati na porta i haña oido di Gobièrnu pa protekshon èkstra ora tabatin (menasa di) kompetensia. Kada florin di protekshon sinembargo tabata sali foi saku di e konsumidó.
Na 2005, Amstel (entretantu pa mas ku 50% den man di e gigante Heineken) a pidimi komo minister di Ekonomia un areglo pa tur aña no paga Naf 5 mion na akseins. Pues un supsidio pa Heineken i un défisit presupuestario anual di Naf 5 mion. Mi a rechasá e petishon i Heineken a sera Amstel. Oponentenan (t)a deklará ku ta ami i no e doño poderoso Heineken a sera Amstel pa krea rabia i kòrtina di huma. Ora e stòf a baha tur hende a realisá ku esaki tabata e último rosea di protekshon di merkado ku kuriosamente a start (1958) i tèrmina (2015) ku Amstel. E deseo di Amstel tabata pa kontinuá ku su estilo di maneho “slapend rijk worden” ku pa kasi 50 aña a keda akseptá den Fòrti i defendé pa un grupo sindikal.
Willemstad, Kòrsou
Fuente: wjz.gobiernu.cw, Archivo Nashonal, https://alexdavidrosaria.blog/2018/03/28/pakiko-heineken-a-sera-amstel-un-analisis/
* Midí na forsa di kompra di awe esaki ta algu mas di Naf 1 mion


text:
Tim di RST di polis den koperashon ku Marina Real a realisá un entrada hudisial na un kas na Den Kobá, kaminda nan a hasi detenshon di e hòmber habitante.Tabata den kareda di kuartu pa 5 ku e outoridatnan a yega na e kas situá na Den Kobá, skùin enfrente di Baas Tire Center riba Rooseveltweg. Nan a listra den e kas ku kachó di Marina Real i bin kai riba un lote di droga i tambe un arma di kandela potente paresido na un shotgun. Mas aleu nan a detené e habitante dje kas. Ta trata aki di un homber.
Bron: Telecuracao


text: Esaki ta encera cu desde e fecha aki, residentenan di Aruba cu ta vacuna completo por biaha bin bek for di Hulanda of Brazil cu nan certificado di vacuna. Nan pues no tin mester haci un PCR test pa por drenta Aruba. E certificado di vacuna mester ta uno emiti door di Departamento di Salud Publico DVG y e biahero mester warda 14 dia despues di e ultimo prik pa e por biaha bin bek Aruba. Turistanan biahando pa Aruba for di e paisnan aki por drenta sin tin cu haci un PCR test. E turista lo mester “upload” su EU digital corona certificate (DCC) den version di PDF riba e plataforma di ED online. DVG lo revisa e certificado y si esaki keda aproba, e turista lo por biaha libremente pa Aruba.


text:
News
Olympic Day Run 2019
Fecha lo ta dia 15 di juni proximo
Olympic Day Run 2019 lo ta riba e fecha 15 di juni 2019.
Dentro di un luna esta 15 di juni lo tuma lugar e Olympic Day Run 2019, un evento escolar y familiar organisa pa IBiSA, Comite Olimpico Arubano (COA) y partner Aruba Bank. E parkeo di Aruba Bank na Camacuri lo bira e cas di e Olympic Day Run 2019.
Mescos aña pasa, lo tin varios actividad na banda di e coremento manera Kids Corner, ect. Aki e muchanan pero tambe nan mayornan por siña e tres balornan di Olimpismo cu ta move, siña y descubri.
Por cuminsa na registra for di awor caba na deporteescolararuba.com . Tuma bon nota cu riba e site aki ta e unico caminda cu por registra.
Mas despues lo bini cu mas informacion.


text:
Un di e notisianan ku mas ta dominá ta Brexit. Brexit ta un abreviashon pa British Exit ku ta salida di Reino Uní (United Kingdom) for di Union Oropeo (EU). E artíkulo aki ta splika Brexit su komienso, status i posibel konsekuensianan pa Oropa, mundu en general i asta pa e área di Karibe.
(1) Reino Uní, Gran Bretaña, Inglatera? Kua ta e diferensia?
Pa komprondé Brexit ta nesesario distinguí Reino Uní, Gran Bretaña i Inglatera ku hopi biaha nos ta brua den otro. Kada un ta un. Gran Bretaña ta un isla ku ta konsistí di tres (3) teritorio atministrativo esta Inglatera, Wales i Eskosia. Reino Uní (UK) ta un pais ku ta konsistí di e teritorionan atministrativo Inglatera, Eskosia, Wales i ademas Nort Irlanda. Den e artíkulo aki nos ta referí pues na UK. No brua esaki ku Inglatera òf Gran Bretaña. Wak foto.
(2) Kon a yega na Brexit?
Riba 23 yüni 2016 suidadanonan di UK a vota den un referèndum kontestando lo siguiente: UK mester keda den EU òf UK mester bandoná EU? 52% a vota na fabor pa bandoná EU i 48% a vota pa keda den EU. Un komplikashon ta e echo ku na dos parti di UK, esta Eskosia i Nort Irlanda e opshon pa UK keda den EU a sali viktorioso. Esaki a lanta atrobe e deseonan Eskosés pa sali for di UK, bira un pais independiente i asina keda den EU. Enkuestanan despues di Brexit ta demostrá ku mas hende di Nort Irlanda ta preferá djòin Irlanda, pues sali for di UK, i asina keda den EU. Kon esaki lo desaroyá, tempu lo bisa.
(3) Kua ta e rasonnan pa kua a vota pa Brexit
E rason prinsipal pa sali tabata basá riba sentimentunan mas bien emoshonal ku UK a pèrdè relevansha den mundu dor ku EU tin muchu kos di bisa den UK. UK a sinti ku nan no tabata baas den nan kas mas. Pues un nostalgia pa un pasado glorioso ku polítikonan a alimentá ku populismo. Nashonalistanan populista básikamente a kombensé e votadonan ku tur lokual no tabata kana bon den UK (prinsipalmente ekonomia stanká, desempleo haltu) tabata falta di Oropa. Ademas tin e tema di imigrashon. A usa estranheronan pa kombensé votadónan ku UK lo pèrdè su identidat i kultura.
(4) Kua tabata e argumentonan pa keda den EU
Esnan na fabor di EU nunka a ninga ku siendo den EU ku esei ta nifiká ménos outonomia. Nan argumento tabata ku e bentahanan pa keda aden ta muchu mas ku e desbentahanan. Tambe nan a bisa ku un salida lo kosta UK karu: ekonomia lo bai atras, empresanan lo bai establesé den otro parti di EU i UK lo keda sin ningun tratado komersial.
(5) Ki dia UK ta sali for di EU?
Ofishalmente riba 29 mart 2017 UK a usa Artíkulo 50 di e Tratado di Lisboa pa sali. Esaki kier men ku UK i EU tin eksaktamente dos (2) aña pa yega na un akuerdo kon e salida lo tuma lugá. UK lo mester sali riba 29 di mart 2019. En bista di e falta di progreso te ainda di e separashon di UK i EU, for di sierto skina di tantu UK komo EU a sali e deseo pa ekstendé e periodo aki. Sinembarglo ekstenshon ta posibel solamente si tur miembro di EU bai di akuerdo. No ta tur hende ke ekstendé e periodo i ta eksihí pa UK ‘bai pa kaba’.
(6) Kiko UK i EU ta negosiando?
Tin diskushon i negosashon riba hopi tereno manera: kuantu plaka UK mester paga promé ku e sali, derechi di suidadanonan di EU ku ta biba na UK, kuota di peska, seguridat ku tabata kai bou di EU, supsidio di EU pa kunukeronan di UK ‘LGO Besuit’ pa e LGOnan Britániko di kua vários ta den Karibe. E batata kayente prinsipal ta keda e aspekto di komersio liber entre di e miembronan di EU i ‘netwerk’ di tratadonan komersial entre EU i hopi partner den mundu. UK no tin tratado komersial e mes ku ningun otro partner.
(7) Kiko ta Hard Brexit i Soft Brexit?
Un salida nogoshá ta keda yamá ‘Soft Brexit’. Un situashon kaminda tin un salida sin ku a yega na un akuerdo ta keda yamá ‘Hard Brexit’. Tur dos banda ta na mesa ainda pues tin speransa pa un resultado negoshá.
(8) Kiko ta e problema ku e frontera di Irlanda i Nort Irlanda?
Irlanda ta miembro di EU i ta komparti un frontera ku Nort Irlanda. Nort Irlanda te na momentu aki tambe ta miembro di EU ya ku UK ainda ta miembro. Problema ta kiko ta bai pasa ku e frontera na momentu ku UK (pues tambe Nort Irlanda) sali for di EU. Prinsipalmente si ta trata aki di un ‘Hard Brexit’. Mester tene na kuente ku ta teme ku sin un solushon pa e frontera menshoná por peligrá e tratado di pas di 1998 entre di e dos teritorionan aki ku a konosé konfrontashonnan ku a kousa morto di vários mil hende. E konfrontashonnan sangriento promé ku 1998 na Nort Irland tabata entre di e grupo pro-djòinmentu ku Irlanda (prinsipalmente Katóliko) i e grupo pro-UK (prinsipalmente Protestant).
(9) Brexit i Karibe
Manera Kòrsou komo LGO Ulandes, tin vários LGO Britániko den Karibe. Un Brexit lo trese hopi insertidumbre pa loke ta trata nan status i spesialmente e areglo komersial ku nan tin ku EU, LGO-Besluit. Dor ku te ainda no ta kla ki resultado final di Brexit lo ta, no por bisa kiko lo pasa ku e LGOnan Britániko i e posibel konsekuensia/oportunidatnan pa nos. Ta konsehabel pa Kòrsou mònitòr e proseso aki i tene kontakto ku e.o. CARICOM ku ta hasiendo su mes estudionan riba Brexit.
Ulaanbaatar, Mongolia


text:
ORANJESTAD, Aruba: Na International School of Aruba a inicia e programa di GED, cu mas o menos 135 studiante, di cual nan edad ta cuminsa desde 17 aña bay ariba. Entre nan tin esunnan cu ta cerca di e edad ey pero tambe tin adultonan cu a pasa 30 aña di edad y ta trahado pa varios aña of a laga scol hopi aña pasa.
Logrando nan GED, e studiantenan por haci uzo di esaki cu por habri otro oportunidadnan, sea na trabou mes yudando nan crece den un compania of pa esnan cu ainda no a logra finalisa cu un diploma. Pa esnan cu no a logra na scol pa cualkier motibo, nan kier haal esaki pa sigui studia den exterior of na Universidad di Aruba. Esaki ta brinda nan e oportunidad pa haci esey y sigui riba e rumbo cu nan ta desea. Tin personanan conoci cu a Ricibi Nan GED diploma y a sigui pa un carera exitoso manera Dave Thomas (fundador di Wendy’s), Richard Carmona (ex-Surgeon General di Merca) Ruth Ann Minner (ex-gobernador di e estado di Delaware), John Huntsman (ex- gobernaodor di estado di Utah), Peter Jennings (periodista), Mary Lou Retton, David Bowie, Michael J. Fox, pa menciona algun.
Pa Ministerio di Enseñansa tabata importante pa sigura cu no tin mucho drempel pa esnan cu kier a haci esaki. Minister di Enseñansa Michelle Hooyboer-Winklaar, a duna di conoce, cu nan a subsidia e programa di GED y e unico cos cu e studiantenan mester cubri ta e parti di examennan cu nan lo haci na final. E costo aki lo ta un tiki mas di 100 dollar.
E programa di GED ta na Ingles y esaki ta un otro aspecto cu Ministerio di Enseñansa a ricibi hopi peticion pa esnan cu ta sinti cu Hulandes no ta un opcion, pa motibo cu nan a lucha hopi cu e idioma Hulandes. Minister Hooyboer-Winklaar a ricibi hopi peticion asina aki y a percura pe drempel aki no t’ey mas pa esnan cu no por haci’e na Hulandes.
Minister Hooyboer-Winklaar ta contento y a mira un energia hopi positivo na esunnan cu a cuminsa cu e programa di GED. Ta mustra cu hopi hende tabata pensa riba esaki, pasobra na momento cu a anuncia cu lo bin cu e programa di GED hopi a yama y registra. “Nos ta contento pa mira asina hopi entusiasmo rond di esaki y tin mas cu 270 aplicacion pa e programa na e momento aki, Minister Hooyboer-Winklaar a duna di conoce. Awo tur cos ta den man do e studiante hunto cu e scol pa por guia nan den e proceso aki.
E titulo di e diploma ta na nivel di un scol secundario, Minister Hooyboer-Winklaar a splica. Ta considera un “Highschool” na nivel di HAVO, pasobra cu un “Highschool” studiantenan por drenta diferente College, universidad y hasta na Hulanda ta reconoce esaki na HBO.


text:
ORANJESTAD- No solamente e fenomeno di importacion di gasolin ilegal di Venezuela tin pleno atencion di Ministernan Arends y Bermudez, pero tambe e negoshi di benta di productonan sea di Colombia of Venezuela cu pa medio di barconan ta drenta Aruba cu no ta cumpli cu e exigencianan di establecimento di negoshi. “Tur esnan cu ta haci e negoshi aki na Aruba mester tin un permiso di establecimento,” Minister Arends a bisa. El a indica cu nan ta hayando hopi keho di comerciantenan local pa loke ta e negoshi di benta di productonan procedente di Venezuela of Colombia di biaha despues di wordo importa. Durante un reunion cu Ministernan Bermudez y Arends a tene cu Departamento di Asuntonan Economico, DTI, ASTEC, APA, Douane y Douane Recherche e asunto aki a keda discuti y decision a keda tuma pa frena e situacion indeseabel aki.
Minister Arends: “E productonan ta wordo rebendi na supermercadonan di un manera ilegal. Esnan cu ta bende e productonan aki no tin un ‘vestigingsvergunning’, nan no ta contribui na impuesto y pesey mes cu Departamento di Asuntonan Economico ta bay ta fisicamente presente na waf pa ora e transaccionnan aki tuma lugar pa pidi esnan envolvi e documentonan necesario pa por importa y bende productonan aki na Aruba.” Arends a bisa cu hopi biaha e benta ta sosode na moda di bisa den parkinglot mes. Pa por haci e negoshi aki mescos cu pa tur otro negoshi mester tin permiso.
“Ta pesey mes tambe cu Departamento di Asuntonan Economico ta bay tin un rol hopi mas visibel den henter e proceso fisico di importacion di productonan riba nos isla.” Desde awor padilanti ta bay frena e negoshi aki tambe. Asina ta cu tur hende ta avisa cu control rigido ta bay start riba e forma di haci negoshi aki.


text:
Tur alumnonan ku ta den klas di eksámen tin e derecho pa kaba skol
Written by Admin on 9 May, 2020
Nota: Tur alumnonan ku ta den klas di eksámen tin e derecho pa kaba skol i pa haña un otro skol pa sigui. For di 18 mei, e e aktividatnan pa kandidatonan di e klasnan di eksámen pa terminá nan estudio ta kuminsá a base di e roster di e skol òf e instituto di estudio lo komuniká ku e studiante.
Ta trata aki di tur e klasnan VWO6, HAVO5, VSBO4, tambe SBO klas 4 di nivel 4 i 3 i SBO klas 2 di nivel 2 i 1.
E skolnan ta bai habri na un manera responsabel bou den e “normal nobo” ya ku ainda nos ta den krísis di covid-19.
Tur e prosesonan di brigada di higiena ta vigente pa skolnan sekundario VO i SBO tambe.
Si un skol òf instituto ta kla pa kuminsá, e mester registrá via [email protected] òf number telefon 738-0362 pa inspekshon di higiena. Lo kontrolá den 24 ora despues di aplikashon.
Una bes tin aprobashon, e skolnan por kuminsá konformá e roster nobo.


text:
Comportacion den sala di Parlamento ta demostra respet pa nos pueblo. Pero no ta tur ta cumpli cu e patronchi di conducta aki. Presidente di Parlamento, Mervin Wyatt-Ras, a splica cu tin parlamentario cu durante nan discurso ta yama otro pa sin berguensa, hopi palabra bao di nivel. E parlamentario durante su discurso, e tin e derecho pa expresa su mes y esey tin cu respeta. E ta un Parlamento unda cu bo ta duna oportunidad pa pueblo. Ta bisa tur e parlamentarionan ta representantenan di pueblo y tin cu duna nan e chens pa asina nan por expresa asina mes. Eynan aki aya, ora e ta bay dimas, si nan tira palabra di mas, bo ta grijp in, pero e no ta un creche. Ta hendenan grandi adulto forma, hendenan cu a sigui estudio, hendenan cu tin hopi voto tin di nan y toch cu nan ta bay den un nivel asina abao. Esey ta nan responsabilidad. Esey pueblo tambe ta wak.
Den un otro banda tin e publico. E publico a ariba den tribuna. Ora cu tin hopi publico, tin biaha bo no ta tende di unda e zonido ta bin. Pesey mes tin polis den sala pa asina yuda mantene orden. Toch tin hende ta tira palabra y ta cay den e zonido. Eynan ta caminda cu ta un reto pa mira otro paisnan, ora cu publico ta full cera y cu e no tin mucho contacto cu e Parlamentarionan of directo cu sala. Akinan na Aruba, miembronan di parlamento ta lanta durante un discurso, cana bay den publico, sinta papia cu nan y ora bo taha nan ta keda wak bo pasobra nan tin e derecho, pasobra nan ta parlamentario. Eynan tambe ta duna e mal ehempel na e publico cu e mag di papia. Of tambe tin biaha dal un hari of tira un palabra eyden, ta tah’e, pero e publico ta wak y publico ta mas. Ta mescos cu tin un grupo di hende, un hende ta haci algo y e masa ta sigui’e. Ta cierto cosnan cu no ta bay cambia. Hopi presidente tabata sinta den sala. Wyatt-Ras tambe a presidi anteriormente. Tanten cu e parlamentario sinta abao no mustra cu e ta sinta keto, e ta scucha otro, e no por logra tambe cu e publico ta keda rustig. Otro ehempel ta mustra cu e parlamentario no ta wordo scucha, pero ora cu otro ta na turno, e no ta duna e miho ehempel. E presidente ta sinti’e fastioso pa coregi e otro cu ta papiando, ora cu e mester papia, esun no ta scuchando e. Esey tambe ta e discusionnan cu tin semper. Tin tambe den tapara den Parlamento mes, un tipo di gedragscode. E ta full den concepto, no ta algo cu a trat’e, pero e ta algo tambe cu kier bay toch papia riba dje, segun Wyatt-Ras.


text:
“ SAN NICOLAS AGENDA…….SAN NICOLAS TAMBE TIN DERECHO DI PROGRESA !!”
BENNY NISBET (PPA):
“ SAN NICOLAS AGENDA…….SAN NICOLAS TAMBE TIN DERECHO DI PROGRESA !!”
San Nicolas Our Caribbean Town….ta keda e vision di partido PPA. Nos historia y nos desaroyo multicultural lo keda nos potencial pa futuro. For di e potencial aki PPA lo saca lo maximo pa garantisa San Nicolas un desaroyo positivo hibando San Nicolas pa e Proximo Nivel.
Durante e Conferencia di Prensa Lider di PPA a accentua riba e vision di PPA pa un San Nicolas Historical & Multicultural Museum cu lo ta un museum basa riba un concepto unico cu PPA a crea di e historia di San Nicolas iniciando na 1800 padilanti. PPA a presenta e Museum cu ta traha di un ‘helm’ di un trahado di refineria. Ora drenta e Museum aki lo tin un
• Hall di recepcion amplio.
• Sigui pa un sala cu lo representa 1800 pa 1875 y lo worde dedica na e famia mas bieuw di San Nicolas.
• Sigiente sala lo ta dedica na e epoca di fosfaat cu 1876 pa 1914.
• Sigiente sala lo ta e epoca di refineria 1920 padilanti y lo mira Lago Oil & Transport Company y diferente potret di e epoca ey cual lo ta e Lago commissary y Lago Sportpark, e Golfcours, Colony y pa no lubida Lago Hospital etc etc.
• E sala cu ta sigui despues lo ta dedica na TUR migrante y TUR e pais/isla for di unda nan a bin pa establece nan mes na San Nicolas Aruba….!
• Ultimo sala lo ta un sala cu algun vision di futuro di Aruba y San Nicolas.
PPA ta convensi cu e vision aki di PPA lo engrandeze e futuro di San Nicolas.
UN BIBLIOTECA MODERNO:
Despues di esaki Lider di PPA sr. Benny Nisbet a pone atencion riba un Biblioteca Moderno pa San Nicolas. El a asplica cu mantene of drecha un edificio NO ta nifica duna San Nicolas algo modern. San Nicolas a ‘outgrow’ e actual Bibliotheca masha tempo y PPA tin tur intencion di duna San Nicolas un ‘Bibliotheca moderno’ cu e atencion pa tur grupo den nos sociedad iniciando di mucha, hoben y esnan Madura.
UN GOLFCOURSE INTERNACIONAL NA SEROE COLORADO:
Lider di PPA a mustra tambe na e vision di PPA di anjas pasa kaba….pa construi un golfcourse Internacional na Seroe Colorado cual lo ta mara maximalmente na 3 hotel(cualnan lo ta excepcion) riba e moratorium cu PPA lo implementa. Ehotelnan aki lo por worde traha durante di DIEZ anja y lo ta mara na strictamente e crecemento laboral di nos pais.
RENOVACION DI SITIO HISTORICO:
PPA lo nombra un commission pa duna gobierno indicacion di cierto sitio pariba di Brug cu por worde usa pa turista por bishita y cu lo tin mester un mantencion pa preparanan pa esaki.
TRANSPORTACION Y TOUR:
Lider di PPA a mustra riba cu PPA lo crea espacio pa un transportacion excepcional entre e stripnan unda turistanan ta actualmente cu ta nos ‘lowrise/highrise hotels’ y nos sitio di cruise cu ta haf di Oranjestad. Bow di PPA lo ta posibel pa desaroya companianan chikito di transportacion basa riba e concepto di ‘streettrolleys’ pero riba wiel cu ta tour grandemente parti pariba di Brug. Tambe PPA lo stimula inversion den un tour di Noord/Oranjestad banda di costa pa San Nicolas tambe.
SAN NICOLAS CONVENTION & EXHIBITION CENTER COMBINA AUDITORIUM:
Como ciudad San Nicolas tambe tin derecho di worde eleva pa e proximo nivel. Y aki PPA ta mira cu San Nicolas tin derecho riba un projecto cu lo ensera tres differente meta.
E.o un San Nicolas Convention Center, Un Exhibition Center y un Auditorium cual lo ta un three in One pero lo eleva San Nicolas den tur sentido di palabra.
CARIBBEAN MUSICAL FESTIVAL/CARIMU FESTIVAL:
Segun PPA San Nicolas tambe tin derecho riba un festival di musica annual. Esaki basa riba musica Caribense. PPA lo organisa esaki basa riba un subsidio di gobierno y contribuiccion di sector priva. Un Instancia lo worde nombra pa organisa esaki anualmente. E festival aki lo worde mercadea den Caribe y den e mercadonan for di unda Aruba ta atrea su musica. E lo mester worde organisa cu un parti substancial di e spinoff economico lo mester bai pa comercio di San Nicolas.
SHIPBUILDING & SHIPSERVICES:
PPA lo respeta e acuerdo cu e actual gobierno a firma cu CITGO/PDVSA. Pero si acaso e transformacion aki no resulta PPA tin su vision pa e tereno Industrial. Esaki lo ta Shipbuilding & Shipservices. Tambe un parti di nos haf lo worde destina e momento ey pa un ContainerHUB destina pa sirbi region pero basa riba un studio cu lo mester worde hasi ainda. Y tambe si encase ta asina un parti di San Nicolas lo mester por crece bai na nos Haf tambe. PPA ta ripiti ……..cu e ultimo parti aki ta solamente valido si e Upgrader no bira realidad.
Entodo caso PPA un vez mas como UNICO partido politico a presenta un ‘AGENDA dedica na desaroyo di San Nicolas’ na pueblo di Aruba.
San Nicolas ta ‘dead as dead can be’…ta ora pa ‘Wake up & smell the coffee’ !! San Nicolas tambe tin derecho…..pesey nos conseho LEVELUP….Switch & vote PPA.
Aruba, 28 di juli 2017 Lider Politico di PPA
BENNY NISBET


text:
“Scol ta mas cu infrastructura. E ta un centro unda muchanan ta forma nan mes tanto educacional como civico”
ORANJESTAD- Diahuebs scolnan a habri bek. Muchanan chikito, muchanan mas grandi y teenagers a cuminsa cu nan aña escolar nobo. Algun pa prome bes na scol basico, otronan a cuminsa nan enseñansa secundario y tambe tin un grupo cu ta cuminsa den un lokaal nobo den un scol sea renoba of nobo traha. E ultimo aki ta e caso cu alumnonan di scol basico Prinses Amalia na Seroe Blanco. Cu masha ceremonia y tambe baile, canto y discursonan e scol a habri su portanan. Esaki a sosode den presencia di Ministernan Hooyboer-Winklaar y Arends, mayornan y demas invitadonan. Yiunan di Minister Arends tambe ta atendiendo e bunita scol aki.
Minister Arends: “Mi no ta aki solamente como Minister di Asuntonan Economico, pero tambe como mayor. Nos yiunan ta cuminsa den eerste klas awe. Seis aña pasa nos yiu mayor a cuminsa na e mesun scol y ainda nos ta mayornan di scol Prinses Amalia, awe den un edificio nobo. Ta yena mi cu hopi satisfaccion, pero tambe ta duna mi un sentido di trankilidad di mira e ekipo di docente y un cabesante cu hopi energia pa dirigi e scol. Kico mas bo kier como mayor pa bo yiu ora e ta atende scol.”
Minister Arends tabatin palabranan di elogio pa su colega Minister Hooyboer-Winklaar kende a traha duro pa mehora e scol y awe ta wak e frutonan di e trabou duro aki. “Tur esaki ta tambe trabounan cu Gabinete Mike I y II a eherce drechando un gran cantidad di scol y construyendo nobo.Minister Arends a enfatisa cu esaki ta mas cu infrastructura, bloki y klinker. “E ta un centro unda muchanan no solamente ta forma nan mes den e parti educacional, pero tambe ta haya nan formacion civico cu tur mucha mester haya pa mayan ta ciudadanonan ehemplar di nos comunidad.”
“Awe ta un bunita dia pa mi como mayor, pero tambe como parti di gobierno por trece mi yiunan na un scol nobo, unda un ekipo di maestro dedica ta traha. Hasta durante e periodo cu nan tabata traha den un scol di shen aña bieu, nan dedicacion y amor semper tabatey. Esey ta algo caracteristico di maestronan na Aruba cu semper ta dedica nan mes na nan alumno y studiantenan.”
Scol basico Prinses Amalia ta un scol di gobierno ( Dienst Publieke Scholen). “Gobierno ta aloca su fondonan di manera corecto pa loke ta trata enseñansa. Tabatin un achterstand hopi grandi den infrastructura di scolnan. Gobierno tin 8 aña trahando riba esaki. Obviamente tin algun scol cu mester wordo finalisa, pero ya stapnan hopi grandi a wordo tuma pa loke ta trata enseñansa basico cu ta forma e studiantenan pa nan por bay sea un scol secundario of vocacional. Pa loke ta estudionan mas avansa gobierno ta presentando oportunidadnan laboral den e 4 topsectornan cu ta tecnologia limpi, logistica, industrianan creativo y exportacion di conocimento.”


text:
Diadomingo den oranan di anochi a sosode un accidente, riba De La Sallestraat, na altura di e crusada di Van Leeuwenhoekstraat cu De La Sallestraat. E accidente tabata entre un auto y un scooter di coriente, e manehador di e scooter tabata herida. Mesora a pidi pa presencia di Polis y ambulance.
N’e sitio a bin compronde cu e manehador di e scooter di coriente no a duna un pickup cu tabata riba e caminda di preferencia, cu ta De La Sallestraat, e scooter biniendo for di Van Leeuwenhoekstraat a sali dilanti di e pickup.
E homber cu tabata maneha e scooter a haya basta sla na cabes, despues cu personal di ambulance a trat’e n’e sitio a dicidi di transporte cu ambulance pa hospital, p’asina e ricibi un tratamento medico mas avansa.


text:
Cooper Hefner, ” Prins di Play boy”
Hugh Hefner, fundado de e revista Playboy, a casa tres biaha y for di e matrimonionan aki ela haya cuatro yiu. Cooper ta e mas chikito y ta esun cu lo bay hereda e imperio di su tata Hugh Hefner kende Diaranson siman pasa a fayece na edad di 91 aña.
Cooper tin 26 aña di edad, e fortuna cu su tata a laga atras, tin un balor di 43 miyon dollar, esaki sigur e lo bay comparti cu su rumannan.
E ta e unico Hefner cu ya a sa di establece su mes den e empresanan di su tata. Actualmente Cooper ta director creativo di Playboy Enterprises y ya a duna di conoce cu e ta dispuesto pa renoba e imperio y hibe na e nivel di e generacion nobo di consumidornan.
Hugh Hefner tin dos otro yiu for di su prome matrimonio cu Mildred Williams: Christie y David y e otro dos yiunan ela hayanan cu Kimberly Carson, Marton y Cooper.
Marton y David semper a keda leu for di e companianan di nan tata, pero su ruman muher Christie, cu actualmente tin 64 aña tabata presidente ehecutiva di Playboy Enterprises for di 1988 pa 2009.
E mas hoben di tur ta Cooper, cu a nace na September 1991,E ta wordo considera e ” prins heredero di Playboy”.
Hugh Hefner a casa cu su mama tempo Hugh tabata tin 63 aña y su mama 25 aña
Cooper for di hopi jong a recorie mundo den e jet di Playboy, Cooper ta comprometi cu un actriz ingles Scarlett Byrne, kende a bira popular door di su papel di Pansy Parkinson den e peliculanan di Harry Potter.
Na varios ocacion ela comenta di ta desea di continua cu e vision di su tata, pero haciendo e mas accesibel pa e generacionnan nobo.


text: Diadomingo mainta varios cliente cu a bay laba nan paña na e mihor laundry cu e mihor prijs y ubica den Weststraat a nota cu tin un persona medio herida benta abao banda di e laundry y a bati alarma, mesora a dirigi un patruya na e sitio. Na yegada di e patruya a bin descubri cu aki ta trata di un conocido alcoholico cu ta cay drumi unda cu ta. Ora a lanta e persona esaki no a coopera mucho cu polis y mester a bay over na detene. E vehiculo di transporte pa detenidonan a bin buske y a dune un cuarto gratis na Shaba All Stars Resort.


text:
Hopi biaha den nos bida, un cos ta hiba na un otro te pone nos yega na destino nobo den nos bida inespera. Luis y Alexander a experencia esaki, awor cu nan negoshi Laura’s Beauty Supply, cu a crece y tin un presencia marca awe den e mundo di beyesa na Aruba. Un negoshi cu a cuminsa despues di a sufri un rechaso cu ta duna contenido na e palabra Thriver completamente.
Laura’s ta den fase di un modernisacion y remodelacion completo den e proximo periodo aki. Nos a haya contratiempo door di e pandemia pero e plannan ta riba mesa caba pa e remodelacion completo. Nos tabata hopi enfoca riba nos departamento di servicio of Beauty Salon. Nos ta wak Laura’s aki 5 aña, stabil y sigur mehorando y ofreciendo e mihor di nos conocemento.


text:
Cannabis medicinal lo por contribui na 10% di nos GDP segun estudio haci na 2018
ORANJESTAD - Gabinete Wever-Croes a institui na aña 2018 un Comision Legalisacion di Cannabis pa conseha Gobierno riba legalisacion di cannabis medicinal. E comision su tarea tabata pa investiga e mercado internacional di cultivacion di cannabis pa uzo medicinal pa establece e industria aki na Pais Aruba. E industria nobo aki lo por sirbi como un otro pilar economico di Pais Aruba.
Estudio
E comision a acerca dos compania di renombre internacional na Hulanda y Alemania cu ta experto riba e tereno aki pa conduci un estudio pa averigua e impacto economico y financiero cu e cultivacion y exportacion di cannabis medicinal tin pa Pais Aruba. Resultado di e investigacion di tur e dos companianan ta, cu cultivacion y exportacion di cannabis medicinal ta un forma pa crea entrada significativo adicional pa Pais Aruba. E industria nobo aki lo crea mas cupo di trabou y lo genera entrada (impuesto ) pa Pais Aruba. Tur dos compania internacional ta recomenda pa considera e extraccion di cannabis tambe pa asina crea un ingreso adicional ya cu e industria aki lo stimula economia y e GDP di Pais Aruba.
Beneficio Impacto Financiero
E compania Aleman a haci un calculacion di e beneficio financiero di e industria di cultivacion y exportacion di cannabis medicinal basa riba cifranan di Cuenta Nacional di 2017 di Pais Aruba. E calculacion ta indica cu riba un maximo di tereno di 350.000 metro cuadra pa cultiva lo por genera mas of menos 2.000 cupo di trabou na un averahe di $24.000 pa aña pa cada trahado. E industria di cannabis medicinal lo genera 470 miyon florin pa aña. E impacto economico aki ta representa 7.9% di nos GDP (pre covid) y actualmente esaki ta nifica 10% di nos GDP (post covid). Cifranan a conclui cu despues di Status Aparte na aña 1986, ta e dos sectornan di turismo y refineria so tabatin un impacto asina grandi riba GDP di Pais Aruba. Basa riba e resultado financiero e comision a recomenda Gobierno pa considera cultivacion y exportacion di cannabis medicinal como un potencial pilar di economia di Pais Aruba.
Inversionista
E compania Aleman a haci tambe un estudio di mercado di cannabis medicinal. Resultado di e investigacion ta indica cu e mercado di cannabis medicinal ta grandi suficiente pa atrae inversionista y e mercado tin potencial di crece significativamente door cu actualmente tin mas aceptacion di cannabis medicinal como alternativa pa tratamento medico. Tin mas Pais den region ta trahando riba legalisacion di cannabis medicinal y ta atrayendo inversionistanan potencial. Ambos compania di Hulanda y di Alemania a recomenda pa Pais Aruba inicia cu implementacion di e industria aki rapidamente.


text:
“Mi ta enfatisá ku un struktura nobo riba su mes no ta garantia pa bon gobernashon. Mas importante ku kualkier struktura di gobernashon ta kalidat i onestidat di e hòmbernan ku ta manehá e struktura”. — Sr. Josuah Cohen Henriquez (Shon Jossy), Presidente di Koloniale Raad na final di e último reunion di e instituto kolonial (31 di mart 1938).
Introdukshon
Riba 5 aprel 1938, 80 aña pasá, e promé Staten a remplasá Koloniale Raad ku a dura un total di 104 aña. Ku esaki nos historia di demokrasia parlamentario a start. E ta un sistema basá riba e pensamentu ku miembronan di parlamento ta representá e pueblo ku a vota pa nan i ku a delegá nan poder temporalmente (en prinsipio pa 4 aña) na e miembronan di parlamento. Demokrasia parlamentario tambe kier men ku e poder ehekutivo (Gobièrnu) ta dependé di e echo ku e por konta ku konfiansa di mayoria di e miembronan di parlamento. Sin e konfiansa aki Gobièrnu no tin un base di poder pa hasi su trabou.
Huramentashon di 14 miembro di Staten
Riba 5 di aprel 1938 un total di 14 miembro a tuma asiento den nos promé Staten. Di e 14 nan aki, solamente 10 a drenta via di voto popular. Nan tabata: Sres. I.H. Capriles; M.F. da Costa Gomez; A.W.J.M. Desertine; J.M.P. Kroon; E.C. Martijn i J. Rustige pa Kòrsou. Sres. J.R. Arends i J.M. De Cuba pa Aruba. Sr. J. De Jongh pa Boneiru. Sr. W.R. Plantz pa Islanan Ariba. Miembronan ku a keda apuntá pa Korona tabata e èks miembronan di e delaster Koloniale Raad: Sres. J.H. Sprockel; C.N. Winkel i S.A. Senior. Tambe a apuntá F. Ph. Bichon van Ysselmonde (hurista i miembro di direktiva enseñansa protestant). En total mester tabatin sinku miembro apuntá, pero na momentu di e promé Staten tabata falta pa apuntá e di sinku miembro.
Promé tarea Staten nobo: simplifiká Kiesreglement
Gobernadó Gielliam J.J. Wouters a hasi apertura di Staten 80 aña pasá i den su diskurso no a laga ningun duda kiko ta bai ta e prioridat di e kolegio aki: “Binnenkort zal de Staten een voorstel bereiken, beoogende een technische herziening van het Kiesreglement en het aanbrengen van wijzigingen o.m. ten doel hebbende het aantal kiesgerechtigden uit te breiden, de formaliteiten voor het bekomen van het bekwaamheidskiesrecht te vereenvoudigen en het lijstenstelsel in te voeren.” Realidat a mustra ku ta mas fásil papia di kambio ku logra kambio. E divishon feros den Staten, di kua nos lo papia despues, a stroba e proseso di kambio.
Dòktor da Costa Gomez ta onra un pilar di nos demokrasia
Moises Frumencio da Costa Gomez (Dòktor), miembro di Curaçaosche Rooms Katholieke Partij i sin duda e Miembro di Staten mas popular a skohe pa no pone fiesta pa selebrá nos promé Staten. Djis despues di instalashon riba 5 aprel 1938, Dòktor ta bai graf di Abraham Mendez Chumaceiro pa gradisí e pionero yu di tera aki di a hasi posibel e promé Staten di nos pais. Aki da Costa Gomez a bisa: “Moge het voorbeeld van Chumaceiro voor ons allen een krachtige spoorslag zijn om onze beste krachten evenals hij, aan de belangen van land en volk te wijden.” Chumaceiro mes a muri hopi aña promé ku e por a mira su soño bira realidat.
Un lucha largu
Nos demokrasia no a surgi di su mes pero a tuma hopi tempu, lucha i perseveransha di nos antepasadonan pa yega na e tipo di demokrasia ku nos tin awe. Anteriormente mi a skibi kaba riba e tema aki. Ku introdukshon di e Kiesreglement 1937, pa di promé biaha residentenan di e isla di Kòrsou por a bai urna. Pa por a vota bo mester tabata hende hòmber, mayó di 25 aña di edat, tin un salario anual di mínimo f 1,200, no debe belasting i tin 7 aña di enseñansa básiko. Si bo no tabata kumpli ku e rekisito di 7 aña di enseñansa básiko bo por a pasa un tèst na Ulandes pa midi bo kapasidat intelektual. E Kiesreglement tabata sumamente kompliká i kurioso. Por ehèmpel, hende muhé no por a vota, pero hende muhé si por a postulá su mes pa keda elihí. Pero kisas mas kompliká tabata e echo ku e sistema di elekshon no tabata konosé partido polítiko (ounke nan tabata eksistí) pero solamente kandidato. Pa kolmo, un hende na Kòrsou por a vota pa un máksimo di seis hende pareu durante di e elekshon aki. Na Aruba por a vota pa un máksimo di dos kandidato, na Boneiru i Islanan Ariba, pa un solo kandidato). Basá riba e rekisitonan di voto, solamente 5% di e poblashon di Kòrsou, esta 2,030 hende hòmber por a vota di kua 1,665 a bai vota riba 22 desèmber 1937. Na e promé elekshon a partisipá na Kòrsou kandidatonan di 4 partido polítiko: Curaçaosche Rooms Katholieke Partij, Curaçaosche Politieke Unie, Jong Curaçao Stroming en Curaçaosche Scheepvaart Maatschappij. Promé ku Chumaceiro tabata Sr. Généreux de Lima, e promé yu di tera di koló miembro di Koloniale Raad, ku riba 22 novèmber 1869 a pidi pa derechi di voto pa Yunan di Kòrsou.
Un Staten dividí 8-7
Dòktor a kue e palabranan di Gobernadó Wouters pa kambio di nos Kiesreglement tene duru. For di e promé dia e a start e proseso pa trese kambio ya mas hende, prinsipalmente esnan nasé riba e islanan, por a vota. E divishon den Staten, na un banda 8 miembro katóliko i e otro, 7 no-katóliko a demostrá di ta un faktor ku a debilitá kambio. Manera nos a mira, e Kiesreglement 1937 a pone ku masha poko masa yu di tera ku tabata katóliko por a vota, mientrás ku un kantidat grandi nasé na Ulanda i protestant si tabata kalifika sin problema pa vota. E élite protestant ku tabata tolerá e grupo hudiu (ku sigun nan no tabata papia Ulandes na drechi) a djòin forsa ku nan den Staten kontra di e mayoria di katólikonan. Mester bisa tambe ku bou di e katólikonan no ta tur hende tabata di akuerdo ku derechi di voto pa hende muhé. Frater Radulphus su palabranan riba votamentu tabata resoná: “Ku laga tur hende hòmber vota mes, Dios sa. Kòrda hende muhé”. Un petishon di Dòktor pa hasi e tèst intelektual pa por vota tambe na Papiamentu a keda rechasá pa un mayoria den Staten. Apesar ku a bin algun kambio chikí ku a amplia e kandidat ku por a vota, a dura te 1949 pa hende hòmber i muhé por a vota. E bataya pa trese kambio tabata duru pa motibu di e divishon religioso. Durante di e periodo aki e promotor di kambio, Dòktor, a asta keda kompará den reunion di Staten komo Hitler.
Despues di 80 aña: Tempu pa evaluá
Nos demokrasia no ta algu státiko ni perfekto. Lokual pues ta nesesario ta pa konstantemente traha pa perfekshoná e sistema. Un sistema den kua tur hende tin e libertat i abilidat di partisipá den elaborashon i atministrashon di regla/lei ku ta rigi institutonan ku ta goberná nan. Ta un obligashon pa nos keda perfekshoná nos demokrasia pa asina esaki duna kontesta satisfaktorio na nos sirkunstansia i retonan partikular. Demokrasia parlamentario ta respondé na nos nesesidatnan ainda? Portá mester pensa riba un demokrasia konstitushonal? Un kos ta sigur, nos no por simplemente kopia sistema di gobernashon di otro pais, ni maske kon bon e ta traha einan. Nos mester traha riba nos mes modelo. Final di kuenta ta sumamente importante pa nos realisá ku kualkier modelo demokrátiko ta kai o lanta ku e hendenan ku ta praktik’é. Pues nos no por pèrdè for di bista e importansia di invertí den e hende ku mester traha den e struktura.
Skopje, Macedonia


text:
WILLEMSTAD – Den un sentensia remarkabel wes na Kòrsou djaluna a determiná ku ‘no tin hustifikashon pa ninga pareha di e mésun sekso un matrimonio sivil’. Miembro di Staten Giselle McWilliam, ku tin algun aña kaba ta lucha pa e introdukshon di un matrimonio habrí (pa tur siudadano, hende lhbti+ tambe red.) na e isla, ta kontentu ku e sentensia.
Pero alabes e ta bisa ku ta ‘un bèrgwensa’ ku mester a yega asina leu na Kòrsou ‘ku un wes mester a mustra parlamento ku nan mester hasi nan trabou.’ E wes a sentensiá den un kaso ku e organisashon di derecho humano Human Rights Caribbean a entamá na nòmber di dos hende muhé na e isla ku tin un relashon mas ku dies aña kaba i ku ker a kasa.
‘Diskriminashon prohibí’
Den e kódigo sivil di Kòrsou a disidí ku por sera un matrimonio solamente entre un hòmber i un muhé. Segun e wes e stipulashon aki ta kontra e prinsipio di igualdat i e prohibishon di diskriminashon manera e ta pará den konstitushon di Kòrsou. P’esei e wes ta bisa ku ta na e legisladó pa tuma medida pa kanselá e ‘diskriminashon prohibí’.
‘Esaki ta un yamada kla pa parlamento pa nan kuminsá traha’
– Parlamentario Giselle McWilliam
Segun McWilliam esaki ta un yamada kla na parlamento pa kuminsá traha. McWilliam (MAN) i èks parlamentario Stephen Walroud (PAR) na 2019 a entregá un proposishon di lei pa e introdukshon di un matrimonio habrí.
Derecho humano
Pero e parlamento di e tempu ei a skohe pa ‘polítika i komodidat personal i no tabata interesá pa trata e lei’. Awor segun e, wes ta imponé e tarea na parlamento pa ‘hasi nos trabou manera ta stipulá pa lei i pa loke ta kumpli ku derecho humano’. E fundashon Human Rights Caribbean (HRC) ta kontentu ku e veredikto ‘pionero’ i ta bisa ku ta ‘un triunfo pa igualdat’. Ademas HRC ta bisa ku lei no tei ‘pa e mayoria di e poblashon òf pa esnan ku ta kere den Dios’. E fundashon ta bisa ku ta ‘espesialmente minoria mester sinti ku lei ta sostené nan’.
‘Pensamentu insular’
Tambe e fundashon ta bisa ku ta ‘desapuntante’ pa establesé ku e Pais Kòrsou apénas ta hasi un esfuerso pa e derechonan di hende lhbti+ i ta pèrmití nan mes ‘pensamentu insular’ den e área di e matrimonio habrí. ‘Kaminda lei ta faya, un wes ku kurashi hopi bia ta e último rekurso’, segun e organisashon.
‘Kaminda lei ta faya, un wes ku kurashi hopi bia ta e último rekurso’
-Fundashon Human Rights Caribbean
E fundashon ta usa e palabra ‘kurashi’ pasobra Korte di Promé Instansha di Aruba na 2020 mes a husga ku e pregunta si por habri matrimonio pa pareha di e mesun sekso ‘kada pais separá por kontest’é, teniendo kuenta ku e ideanan sosial i kultural ku tin den komunidat’. E huisio ei segun HRC ‘ku e sentensia aktual den man por konsider’é komo atrasá’.
Sosten
Foko, e organisashon ku ta sali na interes di e derechonan di e movementu lhbti+, ta mira e sentensia komo un paso padilanti den e emansipashon mas aleu. Pero tambe komo sosten pa tur hende ku ta faboresé igualdat. Un di e luchadónan konosí pa e movementu lhbti+, Mario Kleinmoedig, ta bisa na nòmber di Foko ku e gobièrnu i e parlamento ku motibu di e sentensia awor berdaderamente mester pone atenshon na e matrimonio habrí na Kòrsou.


text:
ORANJESTAD – E echo ku henter dia no tin niun posibilidat di tin algu di hasi den Korrektie Instituut Aruba (KIA) a hunga un papel grandi den e tenshonnan den e prizòn. Èks detenido ta konta di violensia pisá, droga, konflikto ku wardadó di prezu i korupshon.
KIA ta un lugá sumamente violente, kaminda detenido ta haña nan ta ferfelá nan mes sin fin, i ku hopi iritashon entre nan. Bringamentu pisá ta na órden di dia, hopi be pòrnada. “Tin be nan kuater ta kana bini riba bo. Konstantemente bo ta na peliger ku nan ta hinka bo ku un ‘pui’ (un arma improvisá pa hinka kuné)”, un èks detenido ta konta.
E echo ku detenido ta nan tres den un sèl, loke ta kontra di Komité Oropeo pa Prevenshon di Torturashon i Trato òf Kastigu Inhumano òf Humiliante (CPT), no ta kontribuí na un bon ambiente. Tin detenido ku ta bringa òf komportá malu intenshonalmente pa asina por keda un temporada den sèl di isolashon. “E ora ei pa djis un temporada bo no tin nodi di mira e mesun karanan henter ora.”
Den su último rapòrt CPT a mustra riba e falta di un programa di kos di hasi den dia pa e detenidonan di KIA. For di e dia ei tin un tayer, fasilidat di deporte, un biblioteka i asta un studio di grabashon kaminda aña pasa bou di guia di un artista lokal a graba un CD. Pero ta un kantidat limitá di detenido, esnan ku a haña un kastigu leve, so tin akseso na e fasilidatnan aki.
Sobrá mester mira kon nan ta entretené nan mes ku e mesa di ping pong, e televishon den sèl òf riba e vèltnan di basketball i futbòl. “Bo por keda eiden añanan largu anto tur dia e úniko kos ku tin di hasi ta hunga futbòl riba e pida vèlt ei. E kos ei no por ta bon pa bo”, un èks detenido ta konta. No tin privasia òf e oportunidat pa ta bo so ku un enamorada durante ora di bishita i esei ta hasi e frustrashon bou di e detenidonan mas pió.
Droga, telefon selular, wardadó di prezu malu
Droga, espesialmente mariwana, ta duna un evashon. “Bo ta ripará mésora ora tin skarsedat. Bo ta tende reklamo for di tur sèl.” Tambe hopi detenido pa medio di kontrabanda tin un smartphone ku nan por yama i chat kuné. Regularmente ta listra e sèlnan i ta konfiská e selularnan, pero nan ta sigui drenta sin opstákulo.
Ta p’esei ta e detenidonan ku ta manehá e kontrabanda di droga ta manda den e populashon di prizòn. “Un hende asina por bisa un otro detenido ku e mester bati un sierto persona mal batí i esaki ta sosodé mésora.” Kon eksaktamente e droganan ta drenta e èks detenidonan no ke bisa ounke den prensa lokal tabatin hopi denunsio di kaso kaminda ta tira paketa ofer di e murayanan di KIA.
Tambe tin dokumentashon ku den algun kaso e bewakernan tambe ta yuda. Un èks detenido ta konta di un bewaker ku poko tempu pasa a nan a manda kas pasobra e mes tabata adiktá i tabata bende droga den KIA. Tambe sa sosodé ku bewaker ta favoresé detenido pa plaka ku ta drenta djafó, por ehèmpel via famia.
Tenshonnan
Hefe di tim Fred Wijenberg di KIA ainda no ker a reakshoná òf duna un rekorido den e prizòn. “E tenshonnan no a kalma ainda for di dia di e último rebelion i aktualmente eiden ta peligroso. Si nan bisa ku e rebelionnan a tuma lugá pa motibu di fèrfelamentu, esei ta nan palabra.” Minister Arthur Dowers di Hustisia aktualmente no ta riba e isla i no ta alskansabel pa komentario.
Outor: Ariën Rasmijn


text:
Miembronan di un tim ku diferente backround kultural ta mira e problemanan for di diferente
perspektiva. E kombinashon aki por resultá den un kolaborashon efektivo, vishon uniko ku ideanan i solushon kreativo. Diferensia por eksistí i esaki ta hasi nos kolaborashon aun mas dinámiko ku multifasétiko. Prospekto ta ofresé training, coaching, intervenshon i presentashon interaktivo. E meta final ta pa redusí e diferensianan entre kultura Hulandes i di Kòrsou pa ku empleadonan. Al final e organisashon mester saka benefisionan konkreto pa ku nan tim.
Training Cultural Awareness
Partisipante ta siña wak mas aleu ku e diferensianan kultural i ta siña komuniká nan un manera
habri ku otro. Ta trata un training interaktivo ku best practices, ehersisio di komunikashon,
tarea di diskushon, análisis di cases i visuals.
Coaching i Konsulta
Coaching ta un manera efektivo pa empleadonan desaroyá nan mes a base di análisis di situashon di trabounan spesífiko. Coaching ta ofresé sosten agregá pa traha riba komunikashon interno ku sierto opstákulonan.
Intervenshon
Intervenshon den situashon urgente ora tin problema di komunikashon entre koleganan Kurasoleño i Hulandes. Esaki por tin su efekto riba e desaroyo di e proyekto, trayekto di kambio òf transishon.
Presentashon Interaktivo
Un resúmen di e training kaminda tópikonan manera prehuisio, similaridat i perspektiva históriko ta bini dilanti.


text:
Ministerio Publico ta informa cu diabierna atardi y anochi a tuma luga cuater entrada hudicial na adresnan na San Nicolas. Esaki berdad pa busca un mucha di tres aña cu ta perdi. E ta ruman di e mucha di cinco aña cu a fayece den hospital diabierna atardi. Cuerpo Policial lo publica un relato pronto riba e mucha perdi.
Segun informacionnan circulando den rednan social, e padrastro di e muchanan tabata hayando tratamento psikiatrico pero a stop cu esaki. Segun e familiar di e muchanan (tanta) a post riba su Facebook, polis a haya e mama y padrastro ta empaketa maleta pa bay for di e isla. Pero segun Ministerio Publico esaki no ta berdad. Nos no a haya mas informacion for di Ministerio Publico mientrastanto y ta keda pendiente pa informenan di Cuerpo Policial riba e mucha perdi.
Akinan por lesa mas tocante e caso:
‘Mucha di cinco aña supuestamente maltrata door di mayornan a fayece’


text:
Ling & Sons Food Market ta informa
Tocante Coronavirus —
Nos tey pa nos clientenan & pa nos comunidad
Como Aruba su supermercado di confianza, nos tey pa nos clientenan y nos comunidad y kier ta transparente den comparti cu bosonan e stapnan cu Ling & Sons ta tumando pa proteha comunidad.
Manera hopi na Aruba, nos ta siguiendo e ultimo noticianan di serca y ja caba tin nos protocol di prevencion activa pa segura cu nos clientenan y associadonan ta protegi y cu nos por sigi di duna acceso na cuminda fresco y productonan essencial, na prijsnan atractivo sin mester di compromete nos bon calidad, servicio of prijsnan.
Nos team den e supermercado ta traha duro pa segura pa e supermercado ta semper bon gestock.
Nos ta sigui e guia y advies di DVG, Gobierno di Aruba y otro organizacionan di Salud.
E stapnan cu Ling & Sons a tuma pa proteha zowel nos cliente y associados:
- Limpia areanan commun mas frequente, manera cashier station, ATM, toonbank unda ta sirbi cuminda fresco, buffet area y nos shelfnan ora di re-stock esakinan.
- Limpia e bañonan mas frequente y re-stock e supplies manera habon, papel y hand sanitizer
- Nos a inclui extra stacion di hand sanitizer den tienda, y na area di buffet y di cuminda.
- Nos ta sigui duna clientenan wipes disinfectante pa wipe nan garoshi
- Nos tin Infrared thermometer pa monitor temperatura di curpa di zowel clientenan y asociadonan.
- Nos ta sigui cu e proceduranan di miho practicanan di HACCAP pa safe food handeling, manera semper.
Pa Asociadonan:
- Encourasha nos associadonan pa monitor nan salud y bienestar di serca.
- Tin hand sanitizers den cafeteria, kantoor y areanan di reunion.
- Associadonan cu ta sinti malo, tin un persona malo den nan cas of a biaha recientemente na un di e zona afectanan ta wordo pidi pa keda cas.
- Nos tin tur biahenan di negoshi pa zonanan afecta suspendi.
Pa nos clientenan
- Encurasha nos clientenan pa sigui e reglanan & practinanan di Hygiene cu DVG ta promove pa preveni e virus di multiplica.
- Nos ta recomenda tur cliente pa sigi tambe e reglanan di Food Safety na nan cas.
Durante e proceso aki nos meta ta pa tuma e decisionan cu ta den e miho interes di e seguridad di nos associadonan, clientenan y nos comunidad.
Nos ta gradici nos clientenan pa nan confianza den Ling & Sons Food Market.
Omar Barrientos
CEO Ling & Sons Food Market


text:
E Solo Foundation den estrecho cooperacion cu DVG, PAHO.
ORANJESTAD, Aruba – 01 di oktober 2021. Apesar di un aña escolar cu hopi reto tras di lomba, E Solo Foundation por mira bek riba un aña exitoso . No tabata facil cu tur e retonan cu e Pandemia a trece cune, pero a logra cu un grupo di mucha cu sobrepeso , hunto cu nan mayornan a haya guia con pa hiba un bida saludabel y nan ta riba e bon caminda!
E programa Cool2Bfit ta draai in total pa 1,5 anja y a cuminsa pa prome biaha na cuminsamento di 2021 (e prome ‘ronde’). Bao coordinacion di Miriam Baiz, experto riba tereno di Salud y Educacion Fisico, e team di profesionalnan multidisciplinario di DVG/JGZ: Swinda Dumfries (orthopedagoog) y Ebrina Curet (dietista/nutricionista), docente di educacion fisico Anthony Wever, Marilou de Windt (terapeuta di famia) y tambe un fysiotherapeut, a ehecuta e programa 'Cool2BFit'. Cool2Bfit ta un programa ‘evidence-based’ pa mucha entre 4 cu 13 anja, cu sobrepeso.
E programa ta guia mucha y nan mayor/voogd den un manera positivo pa haci cambionan den e estilo di bida pa asina desaroya habitonan saludabel y jega na un peso mas saludabel.
E programa tin cuater pilar:
Participacion di mayor/voogd
Movecion (actividad fisico)/sport
Alimentacion y habitonan alimentario
Cambio di comportacion
Durante e fase intensivo, cu a cuminsa na januari te cu maart 2021, muchanan a haci actividad fisico/ sport 2 biaha pa siman pa un minimo di 1 ora bou di guia di e sportsinstructeur (M&S docent Anthony Wever). Adicionalmante e participantenan a hanja educacion riba diferente tema di salud di e team di profesional.
Esaki tabata consisti di en total 7 encuentro di mucha y mayor, cu eduacion y actividad riba area nan di alimentacion, actividad fisico y di comportacion. E fase intensivo a conclui cu un encuentro final di mucha cu mayor y e team, na unda a evalua e progreso riba area di salud. E programa a wordi ricibo hopi positivo pa mucha y mayor y a nota un mehoracion den entre otro peso, condicion fisico, y habilidadnan pa haci esconhecianan saludabel.
Depsues di e fase intesivo e participantenan a sigui cu actividad fisico un biaha pa siman y e registracion na un club deportivo. Lo sigui monitorea e prome grupo di particpante durante e trayecto di Cool2Bfit na 2021. E di dos grupo di Cool2Bfit ta cuminsa na oktober 2021.
E bon noticia cu a duna e team completo un motivacion extra ta ora cu PAHO a escohe E Solo Foundation pa duna sosten financiero na e proyecto'Cool2BFit' p’e aña aki.
Cu aña escolar nobo , lo cuminsa cu un grupo nobo , esta grupo 2.
E combinacion di expertonan di Jeugd Gezondheidszorg y bon cooperacion di DVG y Ministerio di Salud ta anticipa un otro grupo exitoso.


text:
Ons Radio Curacao: Reuda di Prensa 31.3.2020
Written by Admin on 31 March, 2020
Ons Radio Curacao: Reuda di Prensa 31.3.2020
1. Kaso total ta 11 – 2 den CMC
2. Dr. Izzy Gerstenbluth ta indika ku nos mester hasi mas, dor di keda mas kas posibel. E ta bolbe splika kon importante pa mantene e kaso bo di kontrol.
3. E uniko manera ku nos NO ta prehudika di kuido mediko, ta tur e medida ku a tuma. Si nos NO keda kas nos ta kore e riesgo di surpasa nos kapasidat.
4. Ta pidi porfabor pa keda kas mas tantu ku por. Si no nos ta bin den problema ku kuido.
5. Dokter di kas tei pa kuida nos, pero nos tin di kuida nan.
6. Si bo tin keintura, tosamentu no bai dokter di kas.
7. Si bo ta duna sanger esei si ta importante, bo mester bai duna esaki. NO keda sin bai, paso e situashon mester di esaki.
8. Un kompania di kompuiter mester keda sera!
9. Trahadó nan di Pakus tin di keda sera
10. Ningun doño no por eksihi pa trahando nan di hardware i Pakus bin traha.
11. Tur kontrukshon personal ta para! Solamente si tin algu ku Gobierno mester esaki lo atende.
12. No por keur auto, e no ta vital. Si bo vehikulo aki den e periodo aki, bo lo por kore un ratu ku ne.
13. Luga di auto, tire of mekaniko ku tin di traha riba kos nan spesifiko ku Gobierno, un ambulance ect ect.
14. Off shore banking no ta di Vitali dat, nan mester traha for di kas. Si tin esepshon ta atende di ministerio
15. Te permit un persona pa kuida un hende grandi, NO por horta shot si nan ganja bisa e hende grandi. Polis ta kontrol a esaki.
16. Permit ta na Soaw. Nan ta trahando riba dje. Awor aki. Asina Introdusi permit ta design un hende pa kuida.
17. Supermarket, Botika, Toko, Minimarket ta keda habri distribuido nan lo sigui traha.
18. Money Gram, western union ta habri pa solamente hende ku ta tuma sen.
19. Podotherapista No ta vital.
20. NO Por tira shushi na malu pais – Solamente kos nan vital.
21. Courier por deliver, no buska pakette
22. Kunukero i piskado nan ta haña permit pa hasi nan traha.
23. Chupado di burput si por traha.
24. Distribuidor ta sali ora ku un Botika of supermarket pidi esaki.
25. Transporte por hiba produkto pa supermarket.
26. Un hende so por sali hasi kompra.
27. Buska remedi na Botika un hende so por bai.
28. Dermatologo nan no ta vital, tin esepshon.
29. Snack i restorant no ta habri.
30. Hende den kuido, hende grandi nan hende nan ta haña permit.
31. Lugar di nan limpiesa ta sera, solamente riba yamada.
32. Hende ku tin di hasi inventario of administration no ta habri of traha.
33. Wasette no ta habri pa publiko.
34. Luga nan reglisioso por yuda ku kuminda. Por check ku Soaw.
35. Hardware no ta di vitalidat, solamente via oproep.
36. Hende ku mester kuida hende na kas, mester haña pedido.
37. NO por entrega ningun mueble.
38. Por pidi un Instansia pa ekipo pa Gobierno.
39. Dokter di wowo no ta vital, klaro tin eksepshon.
40. Bo pool bo mes mester limpie.
41. Fruteria tambe por keda habri.
42. No por reuni ku ningun doño i trahadó. Hasi Uso di Zoom.
43. Dierenarts si por sigui traha, pa un animal ku ta den problema.
44. Un kompania ku ta bende alkoholiko por entrega na Instansia nan.
45. Piskado por bai solamente si tin permit.
46. Gobièrnu ta traha riba e miho manera pa aplika pa eksonerashon.
47. Hende ku ta kuida hende grandi por hasi esaki.
48. Polis ta tene kuenta pero porfabor no a usa!!!
49. Tienda di salu no por habri.
50. Mucha ku tin di sigui les na otro kaminda, NO por bai. Paso esaki ta importante pa evita e viro. Keda den bo kas! Mayor nan mester bura kreativo.
51. Si un hende ku ta traha den administration di hospital.
52. Supermarket: usa mas delivery posibel i swipe machine. Korda limpia esaki.
53. CPS tin ku atende containers ku produkto.
54. Panaderia ta keda habri, plus e hende ku ta trese produkto pa nan.
55. Si bo ta un pareha divorsia ku tin areglo ku nan yu. Laga e yu keda 1 siman serka un i otro siman pa e otro.
E medida nan aki ta wordu tuma pa tuma e kontrol di kontagio. Ban evita di sali si no mester. Ba evita di kontagia otro dor di mantene distansia.
9320 ta number di kontakto…
Keda bo kas!!!


text:
Opstakulisashon di nos Desaroyo Turístiko
Opstakulisashon di nos Desaroyo Turístiko
Willemstad, 13 yüni 2017
Tristu
Kòrsou ta un isla di potenshalnan grandi. Pero lamentablemente nos invershonistanan lokal mes
ta para meimei di nos proyekshonan positivo i stroba(jonsientemente) desaroyo NOBO den nos Turismo
Kon ta posibel ku e mesun nòmbernan ta envolví den proyektonan ku ta faya i ku ta opstakulisá nos mehoramentu di nos produkto turiístiko.
Kon ta posibel ku den areanan klave di nos siudat o den area di seaquarium ta e mesun komersiantenan di 12 ambrachten 13 ongelukken ta strobando kos i spekulando ku terenonan ku tabata destiná pa fòrsa posiviamente nos desaroyo turístiko i usha padilanti nos Pais komo destinashon turístiko?
Adrian Schrier a proba di konstantemente i anualmente perfekshoná e atrakshonnan ku el a soña i a realisá stap pa stap dor di konstrui rondó di primeramente e playa i seaquariu huntu ku nos prome Seaquarium. Finalmente ela pusha e area aki ku ekspertonan planifikado a pinta yen di kos pero tabta ser usa pa dump sushi djis banda di un di nos poko hotelnan den e area. Den Ofisina di Turismo di antes hopi a kosidere loko soñador peo ira unda ela hiba nos na e area aki. Hotel tras di hotel, un palya tremeno i asina un boulevard nèchi ku ta trèk sentenares di bishitante diariamente sea turistnan den apartamentu na kas di famia, pasaheronan a bordo di krusero o turistnan ku ta keda den nos hotelnan.
Kon ta posibel ku den e area aki tin empresarionan spekulador ta okupá tereno i sroba e embeyesimentu di e area aki?
Kon ta posibel ku empresationa ku despues ta haña permit pa drenta den e area aki dna spekuladornan ku ta logra kumpra e proiedatnan na findishi no ta kumpli ku e permitnan pa kual e prome doñonan a haña ku ta konstrukshon di fasilidatnan di akomodashon nobo pa turistanan i atrakshonnan nobo na e sitio? Nan ta den e area importante aki i ta paralisá e finalisashon di un desaroyo fantástiko ku a tuma 30 aña pa yega su klimaks.
Ki dia nos ta haña e leinan pa para e tipo di oportunistanan aki ku ta wak unikamente nan mes interés dañando nos imagen i opstakulisando nos desaroyop turistiko. Mester denusnia nan i subinan riba un Lista Nashonal Pretu/Black National List, di hende ku ta kousa daño na nos imágen Nashonal, debi na e daño ku nan ta hasi konsientemente na nos patrimonio nashonal, historiko, kultural, físiko i arkitektóniko.
Nan nòmber mester keda skirbi na LETER KAPITAL riba un lista di berguensa komo mal yunan di Kòrsou i prohibí nan ta den proyektonan ku Gobièrnu di kòrsou ta hasi na nòmber di su pueblo mku pa nan aktonan ta keda begonsá diariamente .


text:
Kontrol di establesimentu.
KOMUNIKADO DI PRENSA 126 / 2020
25 mart 2020
Kontrol di establesimentu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 24 di mart 2020, entre 14.00’or pa 17.00’or, e tim multi disiplinario a hasi
kontrol na diferente establesimentu.
E tim a konsistí di personal di Warda di Polis Punda, MEO i SBAB. Nan a kontrolá un
total di 6 establesimentu riba pèrmit, òrdu públiko i tambe distansia sosial.
Tambe a kontrolá establesimentunan ku kontra di nan pèrmit ta duna oportunidat
pa sinta kome i bebe na e sitio.
A sera un total di 3 establesimentu pa diferente infrankshon ku a keda kometé.
Mas despues 2 di e establesimentunan aki por a habri nan porta bèk.
E kontròlnan aki ta kontinuá.


text:
WILLEMSTAD.- Segun lider di partido polítiko MFK, Gerrit Schotte e no por keda sin ilustrá kiko ta sosodiendo awor aki na Kòrsou. ‘Kònteinernan ku ta wòrdu tapá ku stèkernan pa e numbernan di e kònteiner no wòrdu konosé.
Pa bo no wak di ken nan ta.” Segun Schotte e kònteinernan ta entre otro na Gosieweg, Biesheuvel, Winston Churchillweg (serka snèk Mi Lucha) i riba Helmin Wiels Boulevar na De Savaan.
‘Aparentemente doñonan di esunnan ta prepará un kampaña di difamashon un biaha mas. Aparentemente nan ta masha preokupá pa haña sa ken ta doño di e kònteinernan. Kiko nan ta preparando? E mesun kampaña di 2012 sigur. E kampaña difamatorio. Kaminda un fundashon ku plaka, nos no sa na unda el a hañ’é. Por ta di Banko Sentral atrobe.”
Segun Schotte ‘fundashonnan fantasma ku no ta duna kuenta i rason di unda nan sèn ta nase pa hiba kampaña elektoral negativo kontra partidonan polítiko ku si ta someté pa leinan finansiero. Laga nos bisa for di awor aki.
Despues di 30 di sèptèmber ta bin investigashon profundo di unda e plakanan ei a sali pa kore kampaña kontra partido polítiko. I nos lo introdusí leinan ku fundashonnan fantasma tin ku duna kuenta i rason asina pa kuminsá kampaña polítiko. Bo no ta partido polítiko? Pero bo ta hasi propaganda polítiko. Investigashon riba bo! I tambe bo tin ku duna kuenta i rason riba tur lokual bo ta hasiendo, finansiá ku kua interes di kua grupo.”
Schotte: ‘Sigui skonde e numbernan. Pueblo di Kòrsou ta ranka tur karton i plèstik buta abou pa nos kaba di hasi investigashon ken ta doño di kada delaster un kònteiner.”
Bron: Extra


text:
Candidatonan di hopi taya ta postula nan mes pa forma parti di Directiva di Federacion di Atletismo.
Diferente Candidatonan cu a sa di aporta mas cu 200% n’e deporte di atletismo durante e ultimo añanan na Aruba y cu ta e expertonan den e deporte di atletismo ta postulando nan mes pa posicionnan clave den e Federacion di Atletismo. Nan tur a logra tene atletismo na un nivel y calidad halto sin importa cua Bond a sinta den e ultimo 20 aña nan.
E personanan aki ta traha den nan tempo liber, voluntariamente pa yuda specialmente nos hobennan pa nan traha pa yega na excelencia den e deporte. Nan tin hopi curazon y pasion pa e deporte y ta traha cu poco cu tin, pero semper cu intencion pa beneficia tur atleta paso e atleta ta central.
Nan tur ta conta cu sosten pa voto pa nan cu ta capacita, cualifica y cu diploma di e Federacion Madre di World Athletic. E personanan aki ta sigui tur regla y procedimento di World Athletic.
E candidatonan cu ta postulando pa Directiva nobo pa AAF ta:
Sra. Virginia Dirksz, di Olympia Track & Field Club, pa President ta para pa Rectitud.
Sra. Moraima Luydens-Gomes, di Olympia Track & Field Club,pa Tesorero ta para pa Inovacion.
Sr. Richard Luydens, di Olympia Track & Field Club, pa Comisionado cu ta para pa Creatividad.
Sra. Evelyn Farrell, di A.A.C, pa Secretaris General ta para pa Integridad y Dignidad.
Sr. Anthony Salas, di club C.A.M.O. pa Comisionado.
Vota diamars dia 15 di juni proximo dia pa e equipo aki pa forma parti di Directiva di Federacion di Atletismo di Aruba y hunto cu tur otro team cu tambe tin corazon pa e deporta traha pa mehora y engrandence mas ainda e deporte di Atletismo na Aruba.
Virginia Dirksz
Miembro di Olympia Track & Field Club
Postulando pa: Presidente A.A.F.
*Desde 2004 Presidente di Olympia
*Oficial di I.A.A.F.
*I.A.A.F. Meet Manager pa Competencia
*Lider di delegacion pa Aruba na varios ocasion
*Huez pa Careda y Caminata
Moraima Luydens-Gomes
Miembro di Olympia Track & Field Club
Ta postula su mes pa: A.F.F. Tesorero
Consehero: Sabina Vrolijk, Docente di Economia na EPB/EPI
Estudio: HAVO-Sciencia 2000, Instituto Pedagico Arubano y Fontys Hogeschool pa Fysiotherapeutico.
Diplomanan: Sport Masseuse, Coach Hubenil nivel 1, Curso di Deporte COA nivel 1, 2 y 3.
- ta coach desde 1999 na eventonan deportivo
- coach specialisa den caredanan di medio distancia
- Head Coach desde 2014 pa Grupo di Edad
- Manehadora di competencianan Nacional desde 2010
- Manehando competencianan Internacional desde 2014
- Co-inventor di eventonan atletico nobo: Relay Team y Sprint Mayor y yiu, Hurdles pa mucha y multiple actividad pa mucha y larga distancia pa mucha.
Richard Luydens
Miembro di Olympia Track & Field Club
Postulando su mes pa COMISIONADO
Estudio: J. F. Kennedy Technical School
E.P.B. Technical School
Diplomanan: IAAF Coach pa Hoben Nivel 1, Youth Coach, COA Sport Course Nivel 1, 2 y 3, E.P.I. Mechanical Engineer (prome aña)
❖ Atleta desde 1994 den eventonan di 100 - 200 meter y Long Jump.
❖ Coach desde 1999 na multiple evento
❖ Specialisa den Coach Sprint y Jumps
❖ Head Coach desde 2014 Grupo di Edad
❖ Maneho di competencianan National desde 2010
❖ Maneho di competencianan International desde 2014
❖ Organisador di eventonan Atletico: “Fastest Man & Woman on the Island”


text:
FASE – Alivio y Solidaridad
Mirando cu mas di un aña di e pandemia a pasa, nos por miracu na Aruba y rond di mundo, lamentablemente hopi hende a perde nan entrada y hogarnan a keda sin finansas y sin por cubri gastonan. E crisis pisa aki a toca na porta di cada famiay ta influencia nos estado di salud y financiero.
Pa loke ta e parti financiero, gobierno cu e prestamo di hulanda ta haci su maximo esfuerso pa nos tur como pueblo surpasa e crisis aki. Banda di esey, tin di nos cu a entrega25%, 20%, 12.6% of 4.5% di nos salario pa contribui cu fase. Di e manera ey nos ta solidario cu esnan cu a perde entrada. 11.783 persona a haci uzo di FASE. Cual a suma na 50 miyonFlorin te na februari 2021.
Aruba a brinda un man na personanan y nan famia cu ta pasando mas dificil den e momentonan aki. Covid ta un crisis serio cu ta afecta cada un di nos, pero di un cos mi ta sigur cu hunto nos lo vence, manera Aruba ya den pasado a haci caba.
Cada un di nos por haci un diferencia y ta di ayudo pa un otro, e no ta tuma hopi, di e tiki cu nos tin nos por duna na un otrocu tin menos, ya nos ta yudando nos prohimo y contribui pa nos hiba nos Aruba padilanti.


text:
Naturalmente, tur hende ke ta na nan kas ora e momento di bèrdat yega. Tin biaha esaki no por. Den kasonan asina, por skohe pa Kas Flamboyan. Kas Flamboyan ta un asina yamá “kas for di kas” situá na Tera Cora, Kaya Guarana 11, unda famia, amigunan i otronan semper ta bon biní.
Atenshon, kuido, sosiegu, kalor, seguridat i amor ta pa balornan núkleo importante pa nos. Ta trata aki di un kas ku lugá pa 4 persona ku ta den e fase final di nan bida. Un tim dediká di boluntarionan, kuido na kas (thuiszorg) i un dokter di kas ta sòru di dia i anochi pa e personanan aki. Kas Flamboyan ta un kas unda tur hende ku tin atenshon pa su próhimo por ta serka di esun ku el a bin bishitá, den un ambiente di privasidat garantisá.
Esaki ta loke nos ta deseá pa tur hende na Boneiru!
Hospice Kas Flamboyan ta un instituto sin meta pa hasi ganashi, ku ta brinda kuido na personanan ku ta den e último fase di nan bida, esta personanan ku den e último 3 lunanan di nan bida. Personanan ku ta sufri di un malesa terminal ta sigurá di atenshon, sosten i ayudo dor di boluntarionan entrená, ku sosten di thuiszorg i di un dokter di kas.
Danki na e boluntarionan aki, nos por ofresé kuido den kua kalidat di bida di e habitante ta bini na promé lugá. Kas Flamboyan tei pa tur habitante di Boneiru, sin importá kreensia, religion òf prosedensia étniko. Kas Flamboyan ke brinda tur hende e oportunidat pa fayesé di un manera digno i di forma kuidadoso
Maneho diario ta den man di un direktor, sostené pa un grupo di boluntario entrená, kende nan presensia i atenshon ta indispensabel den e fase di bida di habitantenan di e kas. Kas Flamboyan ta habri 24 ora i 7 dia di siman pa famia i personanan yegá di e persona interná den e kas.
Stichting Hospice Bonaire ta konsistí di e siguiente miembronan di direktiva:
Koordinator
Pa nos, e habitantenan, su famia i esnan yegá na dje ta pará sentral. Esei ta nifika ku e habitante ta mantené kontrol riba su bida i ku e hendenan di Kas Flamboyan tei p’e. Nos ta sòru pa un kalidat di bida mas altu posibel pa e habitante. Nos a skohe pa un ambiente kaluroso i trankil den un kas komun i koriente, di e forma aki kumpli ku deseonan di e habitante.
Kas Flamboyan ta karakterisá su mes komo un sitio sigur unda hendenan por sinti nan mes na kas. Un sitio unda tur kos por i nada tin mester. Kas Flamboyan ta un kas unda tur atenshon ta bai pa dignidat di e hende. Unda e bos di esnan ku ta terminalmente malu, pa suave ku esaki por ta, semper ta wòrdu skuchá.
Tin kuater kamber dekorá den estilo kasero. Dekorashon di e kas, e kambernan ta sòru pa un ambiente kasero. Kada kamber tin konekshon di wifi, televishon i e posibilidat pa hasi uso di un baño amplio. Por hiba pertenensianan presioso den e kambernan di manera ku e habitante por sinti su mes na kas. Banda di e kambernan, tin un kushina i un sala komun. Tambe tin vários lugá pa sinta na aire liber i un pòrch ku bista riba kunuku.
Via di un dokter di kas, enfermera di bario (thuiszorg), spesialista di Fundashon Mariadal of famia.E dokter di kas ta duna un asina yama ‘terminaalverklaring’ (deklarashon ku e persona ta den fase terminal di su bida), den kua e dokter ta duna di konosé ku e persona tin 3 luna òf ménos di bida.
Si. Su dokter di kas ta keda for di punto di bista médiko, esun ku tin e responsabilidat final. Durante oranan di ofisina, e dokter di kas ta keda esun ku ta trata e persona. Huisartsenpost ta tuma esaki over despues di oranan di ofisina i den oranan di mardugá, e asina yamá ‘achterwacht’. (Esaki ta igual ku den kasonan ku esun terminalmente malu ta na su propio kas)
Nos no ta apliká oranan di bishita. Bishita ta wèlkòm 24 ora. Si nos ta konsulta promé ku e habitante si e ta deseá bishita. Den kaso ku tin hopi bishita, nos lo chek ku e habitante si e por atendé esakinan.
E habitante por trese su propio pertenensianan manera por ehèmpel kuadro, pintura, su propio sobrekama, lampi, muzik, potrèt, etcetera.
Nos no tin orario fiho pa komementu. E habitante por skohe pa kome ku otro personanan òf apart den su kamber. Pues ta dependé di e habitante unda e ta kome òf si e kier hasi esaki huntu ku otro habitantenan. Esaki ta dependé di e situashon i kondishon di e habitante. Habitantenan ta risibí tur mèrdia un kuminda kayente ku lo entregá na Kas Flamboyan. Desayuno i sena ta wòrdu prepará na Kas Flamboyan mes.
Tur asegurado di e isla di Boneiru por hasi apelashon riba estadia den Kas Flamboyan. No tin gastu èkstra mará na esaki.
Nos ta duna kuido 24 ora pa dia. E tipo di kuido ta dirigí ariba konfòrt i no rekuperashon.
Bo por nifika algu pa habitantenan di e kas si bo mèldu bo mes komo boluntario. Asina bo mèldu, lo bo wòrdu invitá pa un kòmbersashon pa sera konosí. Den kaso ku bo por kuminsá komo boluntario, lo ofresébo un training ku ta wòrdu konkluí ku un sertifikado. Tuma kontakto ku Tanja Kokelkoren: +599 7852245 of via info@kas-flamboyan.com
Kas Flamboyan tin komo meta pa ofresé personanan ku a yega den e último fase di nan bida e posibilidat pa fayesé di un manera digno i kuidadoso. Bo por yuda nos alkansá e meta aki dos di duna un kontribushon i duna nos e derechi di eksistensia. Bo sosten ta altamente nesesario!
Si bo ke duna nos un sosten komo Amigu di Stichting Hospice Bonaire, bo por hasi esaki dor di depositá riba e number di kuenta di banko menshoná aki bou.
Kas Flamboyan
Kaya Guarana11, Tera Cora
+599 7178560
info@kas-flamboyan.com
www.kas-flamboyan.com
MCB: 410.43.704, t.n.v. Stichting Hospice Bonaire, Bonaire C.N.
KvK: 9270
Òf si bo ke mèldu komo boluntario, tuma kontakto ku:
Koordinator